text:
“Naa Jake a ka tla go raloka?” Thoko a botšiša Mma. “Ke mogwera wa ka wa potego,” a realo.
“Go lokile,” a realo Mma. “Ge Koko a ka se be le bothata bja go go hlokomela ge ke le mošomong gona go lokile.”
“Ga ke na bothata le gatee,” a realo Koko. “Nkile ka ba le mogwera wa potego wa go bitšwa Bossy Boots.”
“Leina le le a segiša,” a realo Thoko.
“E be e le mosetsana wa go segiša,” a realo Koko. “Ka mehla ge re be re raloka mmogo o be a nyaka go ba Kgošigadi Se goba Kgošigadi Sela. Ka mehla ke be ke e ba mošomedi wa go laolwa.”
Thoko, Mma le Koko ba ipshinne ka go sega.
Ka letšatši la go latela, Jake o ile a tla go bapala. Ba thomile ka go bapala thekisi-thekisi. Koko o ba dumeletše go diriša ditulo tše pedi tša ka moraleng go dira thekisi.
“Ke tla ba mootledi wa thekisi,” a realo Jake.
“Gona nna ke tla ba wa go goeletša Cape Town! Ka ba ka koleka tšhelete,” a realo Thoko.
“Gomme nna ke tla ba monamedi,” a realo Koko.
Jake o ile a dula setulong sa ka pele, Koko a dula setulong sa ka morago gomme Thoko a goeletša Cape Town! a ipitlaganya ka gare. Koko o ile a fa Thoko malekere a mabedi a diphephaminti, ao ba a dirilego e ka ke tšhelete.
Ka pejana ba fihla Cape Town gomme Thoko a goeletša, “Fologang ka moka!” Koko o ile a fologa gomme Thoko a abelana diphephaminti tša gagwe le Jake.
“Re ka bapala papadi efe bjale?” gwa botšiša Jake.
“A re bapale terene-terene,” gwa šišinya Thoko.
“Re hloka ditulo tše dintši gore re dire terene,” a realo Jake. Ba dirišitše ditulo tše tharo tša ka moralengg. Se se tee e be e le sa mootledi wa terene, se sengwe e le sa banamedi gomme sa mafelelo e le sa mapokisi le diphoofolo.
“Ke nyaka go ba mootledi wa terene,” a realo Jake.
“Ke nyaka go ba Koko yo a yago go etela lapa la gagwe kua Jozi,” a realo Koko, a dutše fase ka leterokong la banamedi.
“Gona ke tla ba mpšanyana ka dula ka leterokong la mafelelo,” a realo Thoko.
“Khutšhuu-khutšhuu! Kgwehlee- kgwehlee!” gwa kgehlenkgwetša Jake, ge terene e etšwa seteišeneng.
“Hauu hauu!” gwa goba Thoko. Koko o ile a tswalela mahlo a gagwe a itira e ke o swerwe ke boroko. O be a kwešwa bohloko, ke gore o paletšwe ke go bona bobotse bja tlhago ge terene e etšwa Cape Town e eya Johannesburg. Ba tshetše meedi ba namela le dithaba. Ba fetile Karoo ye phara le ya pepetla le mebotwana ye mennyane. Ba tshetše dinoka ba feta dipolasa. Gomme mafelelong, ba ile ba fihla toropongkgolo ya Johannesburg.
“Khutšhuu! Khutšhuuu!” a realo Jake ge ba fihla seteišeneng.
“Hauu! hauu!” Thoko a goba.
Seo sa tsoša Koko yo a rilego, “Batho ba Modimo! Re šetše re fihlile fa? Re fihlile gabotse ka nako ya teye!”
Jake le Thoko ba bušetša ditulo tafoleng gomme Koko a dira teye ka ketlele a tšhelela mootledi wa terene wa go swarwa ke lenyora le mpšanyana ya go swarwa ke tlala dipisikiti.
“Morago ga pisikiti ye,” a realo Thoko, “Ke nyaka go aga sekepe sa moyeng.”
“Go lokile!” a realo Jake. “Ke nyaka go ba mootledi wa sona!” Thoko a bonala a nyamile.
“Ke ka lebaka la eng bobedi bja lena le sa be baetasebakeng,” gwa šišinya Koko.
“Go lokile,” a realo Jake. Efela o be a bonala a se a thabišwa ke se kudu.
Sekepe sa moyeng se be se nyaka ditulo tše nne. Ditulo tše pedi tša go lebelela godimo tšeo go tšona go dulago baetasebakeng. Tše dingwe tše pedi tša bewa ka morago ga bona go šoma bjalo ka dithuši tša rokhete.
“Tlhano … nne … tharo … pedi … tee … fofa!” gwa bega Koko, a ba emišetša seatla gore ba sepele gabotse. Sekepe sa moyeng sa fofa gomme sa ya godimodimodimo sa sobelela sekgobeng.
“Lebelela!” a realo Thoko. “Ngwedi šole!”
“A re kotame,” a realo Jake. Sefatanaga sa moyeng sa kotama ngweding ka go nanya gomme baetasebakeng ba fologa.
“Ga go na selo fa,” a realo Jake.
“Ee,” gwa dumela Thoko, “a re ye gae.”
Koko o be a thabetše go ba bona ba boa Lefaseng. Bobedi bja bona ba be ba bonala ba lapišitšwe ke leeto. “Ke a tseba gore bjale le ka dira eng,” a realo Koko. “Ke selo seo nna le Bossy Boots re bego re rata go se dira ge re be re sa lekana le lena.” Koko a ba bontšha go dira rantabola ka go phara kobo godimo ga ditulo.
“Ke nyaka go ba motsomi,” a realo Jake.
“Ke nyaka go ba mogwera wa potego wa motsomi,” a realo Thoko. “Gomme o ka ba tlou ya mma,” a realo go Koko.
“Nka upša ka ba tau ya mma,” a realo Koko.
Jake o be a homotše kudu gomme ba šala tau ya mma morago. Thoko o be a homotše kudukudu. Efela pele ba fihla tafoleng yeo go bego go dutše tau ya mma e enwa komiki ya bobedi ya teye, e ile ya retologa ya rora ka tsela ya go makatša − GRRRRRRRRRR! Motsomi le mogwera wa gagwe wa potego ba ile ba tšhoga ka fao ba ilego ba hunyela ka rantaboleng, ba gogela marulelo godimo ga bona. Koko o ile a sega gomme gwa kwagala sesego se sentši go tšwa ka tlase ga kobo. Gomme ka morago gwa re kgwatha.
“Ke mo go botse,” gwa gopola Koko. O be a nyaka go ikhutša.
“Wa tseba ke eng?” a realo Thoko ka tlase ga kobo.
“Eng?” gwa botšiša Jake.
“Le ge o rata go laola kudu ebile o rata go phela o e ba mootledi wa thekisi, mootledi wa terene, mokapotene wa sekepe sa moyeng le go ba motsomi, o sa dutše o le mogwera wa ka wa potego,” a realo Thoko.
“Ke a tseba,” a realo Jake. “O mogwera wa ka o mogolo wa potego!”
Koko o ile a myemyela. Ba be ba kwagala bjalo ka yena le Bossy Boots!


c: text/html

text:
11Solomone, morwa wa Kgoši Dafida, o ile a tia mmušong wa Israele, gomme Morena Modimo wa gagwe a ba le yena mme a mo dira yo maatla kudu.
2Kgoši Solomone a laela balaodi ba bahlabani ba ba dikete le ba ba makgolo, le baahlodi ba melato, le dihlogo ka moka tša malapa, le baetapele ka moka, 3le setšhaba ka moka gore ba ye le yena lefelong la tirelo ntotomeng ye e kgobetšwego kua Gibeone. Ba ya moo ka gobane ke mo go bego go le Tente ya bodulo bja Morena ye Moshe, mohlanka wa Morena, a bego a e dirile kua lešokeng. 4
1 Dikr. 13:5-14
Polokelo ya Kgwerano yona e be e le kua Jerusalema, e beilwe ka tenteng ye Kgoši Dafida a bego a e hlomile ge a tšo tšea Polokelo kua Kiriate-Jearime. 5
Aletare ya mphiri ye e bego e dirilwe ke Betsaliele, morwa wa Uri, Uri morwa wa Hure, le yona e be e le kua Gibeone ka pele ga Tente ya bodulo bja Morena. Kgoši Solomone le setšhaba ka moka ba kgopela keletšo go Morena fao. 6Solomone a dira dihlabelo tša go tšhungwa ka moka ka diruiwa tše sekete godimo ga aletare yeo ya mphiri moo Tenteng pele ga Morena.
7Bošego bjoo Modimo a iponagatša go Solomone gomme a mmotšiša a re: “O nyaka gore ke go fe eng?”
8Solomone a mo fetola a re: “Ka mehla o be o botegela tate Dafida kudu, gomme bjale o dirile gore ke mo hlatlame bogošing. 9
28:14
Hle, Morena Modimo, phethagatša se o se holofeditšego tate. O ntirile kgoši ya setšhaba se sentši bjalo ka lerole la lefase, 10ka gona mphe bohlale le tsebo ye e nyakegago gore ke se buše. Go sego bjalo nka kgona bjang go buša setšhaba se sa gago se segolo?”
11Modimo a fetola Solomone a re: “O kgethile gabotse. Bakeng sa go kgopela lehumo goba thoto goba tlhomphego goba lehu la manaba a gago goba le ge e le bophelo bjo botelele, o kgopetše bohlale le tsebo gore o tle o kgone go buša setšhaba sa ka, se ke go beilego kgoši ya sona. 12Ka gona ke tla go fa bohlale le tsebo. Gomme godimo ga tšeo ke tla go fa lehumo le thoto le tlhomphego, tše go sego kgoši ye e kilego ya ba le tšona goba ye e tlago tsoga e bile le tšona.”
13Solomone a tloga1:13 Diphetolelo tše dingwe tša kgale di re “a tloga” Seheberu se re “a tla”. lefelong la tirelo ntotomeng ye e kgobetšwego kua Gibeone, mo go bego go le Tente ya bodulo bja Morena, gomme a gomela Jerusalema. A buša Baisraele a le fao. 14
A kgobokanya madira a dikoloi tša ntwa tše makgolo a lesome le a mane le banamedi ba dipere ba dikete tše lesome le tše pedi. A bea banamedi ba dipere Jerusalema le metseng ye e bego e na le dikoloi tša ntwa. 15Mehleng ya pušo ya gagwe silibera le gauta e be e le tše ntši mo Jerusalema bjalo ka maswika, gomme mesedere e le ye mentši bjalo ka mego ya nagengtlase. 16
Dipere tša Solomone di be di rekwa Mutsri1:16 Mohlomongwe go swanetše go balwa “Mutsri” Seheberu se re “Egepeta”. le Silisia1:16 “Mutsri le Silisia” Dinaga tše pedi tšeo kgale e bego e le boruelo bja dipere bja Solomone, bjale ke borwabohlabela bja Thekhi. ke bagwebi ba kgoši, mme di tlišwa Israele. 17Dikoloi tša ntwa di be di rekwa Egepeta. Bagwebi bao le gona ba be ba rekišetša magoši a Bahete le a Basiria dipere le dikoloi tša ntwa, ba rekiša koloi ya ntwa dipapetlana tša silibera tše makgolo a a selelago, gomme pere e le dipapetlana tše lekgolo le masome a mahlano.

robotstxt: allowed

filter: keep


text:
211E rile ge Jesu le barutiwa ba gagwe ba batamela Jerusalema, ba fihlile Betfage, Thabeng ya Mehlware, Jesu a roma barutiwa ba gagwe ba babedi, 2a ba laela a re: “Eyang motseng wola le lebanego le wona, gomme ge le fihla le tla hwetša pokolo e tlemilwe e na le pokolwana ya yona. Le e tlemolle, le di tliše go nna. 3Ge motho a ka le botšiša, le mmotše le re: ‘Morena o a di nyaka,’ gomme o tla napa a le neela tšona.”
4Seo se diregile gore go phethege se se boletšwego ke moprofeta mola a re:
5
“Botšang motse wa Sione le re:
“ ‘Bona kgoši ya gago e tla go wena!
Ke moikokobetši, monamelapokolo;
o nametše pokolwana,
namane ya pokolo.’ ”
6Ka gona barutiwa bale ba ya, ba dira se Jesu a ba boditšego sona. 7Ba tliša pokolo yela le pokolwana ya yona; ba bea diaparo tša bona godimo ga tšona, mme Jesu a namela. 8Batho ba bantšintši ba ala diaparo tša bona mo tseleng, mola ba bangwe ba rema makala a mehlare ba a ala tseleng. 9
Lešaba le le bego le etile Jesu pele le le le bego le mo šetše morago la goa la re: “A go tumišwe Morwa wa Dafida! A go retwe yo a tlago a romilwe ke Morena! A go retwe Yogodimodimo magodimong!”
10Ge Jesu a tsena Jerusalema motse ka moka wa biloga. Batho ba botšišana ba re: “Ke mang yola?”
11Lešaba la ba fetola la re: “Ke moprofeta Jesu wa Nasaretha kua Galilea.”
12Jesu a ya Tempeleng mme a raka bohle ba ba rekago le ba ba rekišago ka moo. A menola ditafola tša ba ba rekanyago ditšhelete, le ditulo tša ba ba rekišago maeba, 13
Jer. 7:11
mme a re go bona: “Mangwalo a Makgethwa a re: ‘Ngwako wa ka o tla bitšwa ngwako wa thapelo.’ Eupša lena le o dira legolo la bahlakodi!”
14Difofu le digole tša tla go yena ka moo Tempeleng, gomme yena a ba fodiša. 15Baprista ba bagolo le boramangwalo ba befelwa ge ba bona dilo tše di makatšago tše a bego a di dira, le bana ba goa ka Tempeleng ba re: “A go tumišwe Morwa wa Dafida!” 16
Ka gona ba botšiša Jesu ba re: “Na o kwa gore ba reng?”
Yena a ba fetola a re: “Ee, ke a ba kwa. Kgane ga se la ka la bala mo Mangwalo a Makgethwa a rego: ‘O ithetišitše bana le masea’?”
17A ba tlogela a tšwa motseng a ya Bethania, a lala gona.
18Ge Jesu a boela motseng mosong wa le le latelago, a kwa a swerwe ke tlala. 19A bona mogo ka thoko ga tsela gomme a ya go wona, eupša a hwetša o se na selo ntle le matlakala. Ka gona a re go wona: “O ka se sa tsoga o entšwe dienywa!” Gateetee mohlare wola wa omelela.
20Ge barutiwa ba gagwe ba di bona ba tlabega ba re: “Go tlile bjang gore mogo wo o omelele ka pela ka tsela ye?”
21
1 Bakor. 13:2
Jesu a ba fetola a re: “Ruri, ke le botša gore ge le dumela ka dipelo tša lena ka moka, le tla kgona go dira se ke se dirilego mogo wo. E sego sona fela, eupša le go botša thaba ye la re: ‘Tloga fa o yo itahlela ka lewatleng,’ gomme go tla ba bjalo. 22Ge le dumela le tla fiwa se sengwe le se sengwe se le se kgopelago ka thapelo.”
23Jesu a boela Tempeleng. Ya re ge a ruta batho, baprista ba bagolo le bagolo ba setšhaba ba tla go yena ba mmotšiša ba re: “O romilwe ke mang go dira dilo tše? Gona ke mang yo a go boditšego gore o di dire?”
24Jesu a ba fetola a re: “Le nna ke tla le botšiša taba e tee, gomme ge le ka mphetola ke tla le botša gore ke romilwe ke mang go dira dilo tše. 25Johanese o be a laetšwe ke mang go kolobetša – ke Modimo goba ke batho?”
Ba sebelana ba re: “Ge re ka re: ‘O be a laetšwe ke Modimo,’ o tla re botšiša a re: ‘Bjale ke ka lebaka lang le se la mo dumela?’ 26Ge re ka re: ‘O be a laetšwe ke batho,’ gona batho ba tla re tšwa ka gobane ka moka ga bona ba tšea Johanese gore e be e le moprofeta.” 27Ka gona ba fetola Jesu ba re: “Ga re tsebe.”
Gomme yena a re go bona: “Gona le nna nka se le botše gore ke romilwe ke mang go dira dilo tše.”
28“Bjale le reng ka taba ye? Go kile gwa ba le monna yo mongwe yo a bego a na le barwa ba babedi. A ya go yo mogolo a re: ‘Ngwanaka, sepela o yo šoma ka serapeng sa ka sa merara lehono.’ 29Morwagwe a mo fetola a re: ‘Ga ke nyake,’ eupša ka morago a itshola, a ya. 30Ke moka tatagwe a ya go morwagwe yo monnyane, le yena a mmotša sela a se boditšego yo mogolo. Yena a re: ‘Go lokile, tate,’ eupša a se ke a ya. 31Ke mang go ba babedi bao yo a dirilego se tatagwe a bego a mo kgopetše sona?”
Ba mo fetola ba re: “Ke yo mogolo.”
Ka gona Jesu a re go bona: “Ruri, ke le botša gore balekgetho le digwebakathobalo ba tla le tsenela pele legodimong, 32
7:29-30
ka gobane Johanese Mokolobetši o tlile go lena a le laetša tsela ya nnete, fela lena la se mo dumele, a dumelwa ke balekgetho le digwebakathobalo. Le ka morago mola le di bone la se ke la itshola la mo dumela.”
33
Jesu a re go bona: “Ekwang se sengwe seswantšho: Go kile gwa ba le monglapa yo mongwe yo a bego a bjetše merara. A e ageletša ka legora, a epa molete moo wa go pitlela diterebe ka maoto, a aga le tora ya tlhapetšo, a hirišetša balemi merara, ke moka a tšea leeto. 34Ge nako ya go fula diterebe e fihla, a roma bahlanka ba gagwe go balemi bale gore ba yo mo tšeela diterebe tše e swanetšego go ba tša gagwe. 35Eupša balemi ba swara bahlanka bale ba gagwe, ba itia yo mongwe, ba bolaya yo mongwe, gomme yo mongwe ba mo keketa ka maswika. 36A buša a roma bahlanka ba bangwe ba go feta bale ba go rongwa pele, gomme le bona ba ba dira tšona tšela ba di dirilego ba pele. 37Mafelelong a roma morwa wa gagwe a re: ‘Morwa wa ka yena ba tla mo hlompha.’ 38Eupša balemi bale ge ba bona morwa wa gagwe ba lakana ba re: ‘Mojalefa šo. Etlang re mmolayeng gore re tle re tšee lefa la gagwe!’ 39Ke moka ba mo swara, ba mo kgoromeletša ka ntle ga serapa, ba mmolaya.
40“Bjale mohla mong wa serapa a etla, balemi bao o tla ba dirang?”
41Bona ba mo fetola ba re: “Banna bao ba babe o tla ba bolaya gasehlogo, gomme serapa seo sa merara a se hirišetša ba bangwe bao ka nako ya puno ba tlago mo fa diterebe tše e swanetšego go ba tša gagwe.”
42
Jesu a ba botšiša a re: “Na ga se la ka la bala ka Mangwalong a Makgethwa mo go thwego:
“ ‘Leswika le baagi ba le nyaditšego
e bile lona la sekhutlo.
Se ke se se dirilwego ke Morena,
se a re tlaba ge re se bona’?
43“Ka gona ke le botša gore le tla amogwa mmušo wa Modimo, wa fiwa setšhaba se se tlago enywa dienywa ka tshwanelo.
44“Yo a ka welago leswika leo godimo o tla pšhatlagana; le yo leswika leo le ka mo welago godimo le tla mo šila.”21:44 Dingwalwakaseatla tše dingwe ga di na temana ye.
45Ge baprista ba bagolo le Bafarisei ba ekwa diswantšho tša Jesu, ba lemoga gore o ra bona. 46Ka gona ba rata go mo swara, eupša ba boifa lešaba leo le bego le tšea gore Jesu ke moprofeta.


text:
***Sereto sa ga Mashabela***
Re bowa Modupe mapalakateng naga ya mmakopa morongwa a Mashabela.
Baretamatisi ke thola ga e jewe.
Rena re bakgaga ga re e tobe yena lehlaka
Re hweditše noka e tletše ra thetha ra yena lehlaka,
Re yenne lehlakalabo mantshehleng ke lla hlaka la modumo,
Bare ge išita bomahutwane ballela go sehla,
Bare le ka mpotšang ke lla ke llela hlaka la mudumo.
Nna rebowa kua tilo le tilwana sejako tletlolo se semaragwana mabedi abomositsa diropo mafagafaga.
Nna rebowa tilo kua sebopong samadiba.
Rena re bana ba mmagwaile a seeta mohlana a tlala le thamaga,
Bare ke la mmasegana ke batho mola babo ba moalela diatla.
Bare amogela moeng motšwa kgole bothakga motla le kgomo ga a tsibje.
Kebana bana kgoši ba sebatane sa makgau,
Marumo morokanyana a mphage,
Yea rego a bowa boroka makhutšo a bosekoro a tsena a metša a fulere.
Are matšaa a se yešu ke a botšei le monamodi.
Ke bana ba kgoši sello sa mmamagane,
Ba bomokgaladi a mokwena baseneša pula ya marega kgwakgwa,
A rego lehlabula ke tšhaba phefo, otšhaba phoka le mmero.
Ke ba masesella a modimo wa tau a ntshwanapotla,
Bare mona le ngwana ga a seselle go sesella moopa.
Bare ke bana ba kgoši ba morwa a mmasetle motshele molokwana tlala,
Reba tšhoša motšatši seleka direre o tloga a leka dikgoropo tšabophaahla le boMahobe.
Re ba kwena ya hlaba ya šišinya bootse ya lebakgoori ya boMagatikele a ditshipi monare.
Bare ge e tšwa metseng kwenamoribama, hlapi kgolo ya lewatle sereledi sa madiba,
Ya lahla moselalešikihlabeng la noka.
Ke tšhaba baditi.
Ke sešego saka ke ntšhitše gore ke fepe bana bešo,
Lenna ke boditšwebjalo ge e ba go nale lehlakori leo ke fošitšego ke kgopela phošollogo yaka tsebo ya lena.***


text:
Pula e be e ena, e ena ka matlorotloro, gomme Aminao be a befetšwe ebile a bolawa ke bodutu. Ga go le o tee wa bagwera ba ba gagwe yo a bego a ka tla go bapala le yena gomme bohle ka ngwakong ba swaregile. Bohle ba be ba dula ba swaregile! Go be go se bose go ba yo monnyane.
Amina o ile a sekama mpeteng wa gagwe. O ile a ema ka hlogo. Morago a apara maphego a gagwe gomme a thoma go bina. Amina a dikologa ka lebelo. A hlakahlakana a le lethabong. O ile a binela pele le morago a ba a pshikologa. O ile a sekama gape mpeteng. Ga gwa thuša selo. O be a sa dutše a befetšwe ebile a bolawa ke bodutu.
Ka fao Amina o ile a pakolla dibapadiši tša gagwe. Bontši bja tšona o be a hlagaleditšwe ke bosesiagwe, gomme go be go le bjalo le ka lepokisi la dibapadiši. O ile a bea Eli, Dassie, Mmutla le Legotlo mpeteng wa gagwe. Ba be ba eya go swara moletlwana wa teye ge a se nago hwetša ketlele ya teye.
O ile a tsoma ka lepokising la dibapadiši gape, gomme Amina a hwetša Ke eng. E be e lebetšwe tlase ka serotong sa tša go roka, botlaseng bja lepokisi la dibapadiši.
Amina o ile a retološa Ke eng go bona sefahlego sa gagwe, efela o be a se naso. Ke eng wa batho wa go lebalwa!O be a na le sebopego, sa nkgokolo-khutlonne, efela a hloka sefahlego goba matsogo goba maoto goba diphego goba mosela goba eng goba eng.
Amina a tsenya Ke eng mpeteng gare ga Elile Dassiele go lebana le Mmutla le Legotlo. O hweditše ketlele ya teye gomme a tšhela teye. Eli, Dassie, Mmutla le Legotlo ba fetša diteye tša bona ka pela, le Amina a dira bjalo. Efela, Ke eng yena, ga se a fetša ya gagwe ka pela. Ebang, o tla dira seo bjang a se na molomo!
Ka fao, Amina a tšea Ke eng le seroto sa tša go roka gomme a ya go kokoagwe.
“Ke eng seo?” gwa botšiša Koko.
“Ke eng,” a realo Amina. “Ke eng o hloka molomo.”
“Go lokile,” a realo koko wa Amina “efela re swanetše go dira ka pela, ke swaregile kudu, gape ke sa na le mošomo o montši.”
Koko wa Amina a mo thuša go rokelela Ke eng molomo;molomo o mobotse wa go myemyela.
“Ke eng o nyaka nko,” a realo Amina. Efela kokoagwe o be a sa mo theeletša.
Amina o ile a ya go sesi wa gagwe wa gare, Fozia.
“Ke eng seo?” gwa botšiša Fozia.
“Ke eng,” a realo Amina. “Ke eng o hloka nko.”
“Go lokile,” a realo Fozia, “efela re swanetše go dira ka pela, ke swaregile kudu, gape ke sa na le mošomo o montši.” Fozia o ile a thuša Amina go rokelela nko go Ke eng, nko ya go ema gannyane.
“Mahlo ona,” a realo Amina. Efela, Fozia o be a sa mo theeletše. Ka fao, Amina a ya go sesiagwe o mogolo, Shireen.
Tatago Amina a bona Amina mo tseleng.
“Ke eng seo?” gwa botšiša Tatagwe.
“Ke eng,” a realo Amina, “Ke eng o nyaka mahlo.”
“Ke na le ona,” a realo Tatagwe, “efela re swanetše go dira ka pela, ke swaregile kudu, gape ke sa na le mošomo o montši.”
Amina le Tatagwe ba rokelela mahlo go Ke eng – mahlo a mabedi a dikonopi a go phadima.
“Le mosela,” a realo Amina.
“Nka se kgone go go thuša ka seo,” a realo Tatagwe.
Amina a tšwela pele go ya go sesiagwe o mogolo, Shireen.
“Aa, mehlolo,” a realo Shireen, “o mo hweditše kae?” Amina a mmotša. “Ijoo!” a realo Shireen. “Ke be ke mo diretše gore ke tle ke go fe yena ge o belegwa, efela ka mo timetša pele ke mo fetša.”
Amina a tšea Ke eng a mo fa Shireen. “Aa, mehlolo,” a realo Shireen, “ o botse kudu. Naa o na le leina?”
“Ke eng,” a realo Amina, “gomme Ke eng o nyaka mosela.”
Ka fao Amina le Shireen ba direla Ke eng mosela – mosela wa go ya ka mo le ka mo! Ka morago Amina le Shireen ba lebelela Ke eng gomme Ke eng a myemyela!
“Go ka ba bjang ka moriri wa dikhele” gwa botšiša Shireen, “le ditsebe tša go ema? Efela morago o swanetše ke go sepela ka gobane ke swaregile kudu, gape ke sa na le mošomo o montši.”
Amina a bušetša Ke eng phapošing gomme a mmeya gare ga Elile Dassie go lebana le Mmutla le Legotlo. O ile a dira teye ka leswa.
Amina le Eli, Dassie, Mmutla le Legotlo ba nwa komiki e tee e tee, efela Ke eng a nwa dikomiki tše tharo ka ge a be a nyorilwe kudu. Ke nako e telele kudu a emetše tee!


text:
ENGLISH: This study looks at the bereavement of adolescents left orphaned by and vulnerable to the HIV and Aids crisis that is crippling the continent of Africa. Their bereavement and the psycho-spiritual issues relating to this bereavement are examined by means of postfoundationalism as an approach to practical theology along with the narrative approach to research and therapy. This is done by integrating these approaches with the art of storytelling within the unique African context. By listening to the stories of ten adolescents under the care of PEN, a Non Governmental Organisation (NGO), this research gives them the opportunity to express their own unique stories of bereavement. Stories that would otherwise have been silenced by the wave of bereavement in the wake of countless deaths worldwide due to the HIV and Aids infection. It looks holistically at the multiple losses these adolescents have suffered and consequently how this has affected them not only physically, but also especially emotionally and spiritually. In light of the above, this research attempts to show how these adolescents are in the process of – by means of storytelling – reformulating the story of their lives and the lives of those they care about in the true spirit of Ubuntu to find hope anew in the proverbial pot of gold at the end of the rainbow. AFRIKAANS: Hierdie studie fokus op die verlies wat tieners ervaar wat wees gelaat is deur die MIV en Vigs pandemie wat besig is om die vasteland van Afrika te verlam. Hulle rousmart en die gepaardgaande psigies-spirituele aangeleenthede word ondersoek deur middel van die postfondamentele benadering tot praktiese teologie in samehang met die narratiewe benadering tot navorsing en terapie. Dit word gedoen deur die integrasie van hierdie benaderings met die vertelkuns binne die unieke Afrika konteks. Deur te luister na die stories van tien tieners onder die sorg van PEN, ‘n Nie- Regeringsorganisasie (NRO), gun hierdie navorsing hulle die geleentheid om hul eie unieke stories van smart te vertel. Stories wat andersins verlore sou gegaan het in die golf van verlies wat volg op die ontelbare getal sterftes wêreldwyd as gevolg van MIV en Vigs besetting. Daar word holisties gekyk na die veelvoudige verliese wat hierdie tieners beleef het en gevolglik hoe dit hulle nie net fisies nie, maar ook emosioneel en geestelik beïnvloed. Asook hoe hulle in staat is om – deur die gebruikmaking van stories – hul lewensstorie te hervertel asook die lewens van diegene naby aan hulle, in die ware gees van Ubuntu, om nuwe hoop in die spreekwoordelike pot goud aan die einde van die reënboog te vind. SEPEDI: Dinyakišišo tše di lebelela go hlokofalelwa ga bana ba mahlalagading bao ba tlogetšwego e le ditšhiwana le go ba kotsing ya mathata a HIV le Aids yeo e golofatšago khonthinente ya Afrika. Go hlokofalelwa le ditaba tša bona tša monagano le tša semoya tše di amanago le go hlokofalelwa mo di hlahlobja ka go šomiša post-foundationalism bjalo ka mokgwa wa Tiragatšo ya Thutabodumedi gammogo le mokgwakanegelo wa dinyakišišo le kalafo. Se se dirwa ka go kopanya mekgwa ye ka bokgabo bja go anega kanegelo ka tikologong ya Seafrika ye e swanago e nnoši. Ka go theeletša dikanegelo tša bana ba mahlalagading ba lesome bao ba lego ka fase ga tlhokomelo ya PEN, Mokgatlo wo e Sego wa Semmušo (NGO), dinyakišišo tše di ba fa sebaka sa go anega dikanegelo tša bona tša go hlokofalelwa tše di swanago di nnoši. Dikanegelo tše di ka bego di ile tša homotšwa ke leuba la go hlokofalelwa ka lebaka la mahu a mantši lefaseng ka bophara ka lebaka la bolwetši bja HIV le Aids. Di lebelela ka botlalo go hlokofala ga batho ba bantši mo go dirilego gore bana ba ba mahlalagading ba be le mathata le ka moo se se ba amilego e sego fela mmeleng, eupša maikutlong le meboyeng ya bona. Ka lebaka le, dinyakišišo tše di leka go bontšha ka moo bana ba ba mahlalagading ba lego gare ka tshepedišo ya – ka go šomiša go anega dikanegelo – go beakanya lefsa kanegelo ya maphelo a bona le maphelo a bao ba kgathalago ka bona ka moya wa mmakgonthe wa Botho (Ubuntu) go hwetša kholofelo ye mpsha ka pitšeng ya gauta ye e lego mafelelong a molalatladi ye go bolelwago ka yona ka se.
AFRIKAANS: Hierdie studie fokus op die verlies wat tieners ervaar wat wees gelaat is deur die MIV en Vigs pandemie wat besig is om die vasteland van Afrika te verlam. Hulle rousmart en die gepaardgaande psigies-spirituele aangeleenthede word ondersoek deur middel van die postfondamentele benadering tot praktiese teologie in samehang met die narratiewe benadering tot navorsing en terapie. Dit word gedoen deur die integrasie van hierdie benaderings met die vertelkuns binne die unieke Afrika konteks. Deur te luister na die stories van tien tieners onder die sorg van PEN, ‘n Nie- Regeringsorganisasie (NRO), gun hierdie navorsing hulle die geleentheid om hul eie unieke stories van smart te vertel. Stories wat andersins verlore sou gegaan het in die golf van verlies wat volg op die ontelbare getal sterftes wêreldwyd as gevolg van MIV en Vigs besetting. Daar word holisties gekyk na die veelvoudige verliese wat hierdie tieners beleef het en gevolglik hoe dit hulle nie net fisies nie, maar ook emosioneel en geestelik beïnvloed. Asook hoe hulle in staat is om – deur die gebruikmaking van stories – hul lewensstorie te hervertel asook die lewens van diegene naby aan hulle, in die ware gees van Ubuntu, om nuwe hoop in die spreekwoordelike pot goud aan die einde van die reënboog te vind. SEPEDI: Dinyakišišo tše di lebelela go hlokofalelwa ga bana ba mahlalagading bao ba tlogetšwego e le ditšhiwana le go ba kotsing ya mathata a HIV le Aids yeo e golofatšago khonthinente ya Afrika. Go hlokofalelwa le ditaba tša bona tša monagano le tša semoya tše di amanago le go hlokofalelwa mo di hlahlobja ka go šomiša post-foundationalism bjalo ka mokgwa wa Tiragatšo ya Thutabodumedi gammogo le mokgwakanegelo wa dinyakišišo le kalafo. Se se dirwa ka go kopanya mekgwa ye ka bokgabo bja go anega kanegelo ka tikologong ya Seafrika ye e swanago e nnoši. Ka go theeletša dikanegelo tša bana ba mahlalagading ba lesome bao ba lego ka fase ga tlhokomelo ya PEN, Mokgatlo wo e Sego wa Semmušo (NGO), dinyakišišo tše di ba fa sebaka sa go anega dikanegelo tša bona tša go hlokofalelwa tše di swanago di nnoši. Dikanegelo tše di ka bego di ile tša homotšwa ke leuba la go hlokofalelwa ka lebaka la mahu a mantši lefaseng ka bophara ka lebaka la bolwetši bja HIV le Aids. Di lebelela ka botlalo go hlokofala ga batho ba bantši mo go dirilego gore bana ba ba mahlalagading ba be le mathata le ka moo se se ba amilego e sego fela mmeleng, eupša maikutlong le meboyeng ya bona. Ka lebaka le, dinyakišišo tše di leka go bontšha ka moo bana ba ba mahlalagading ba lego gare ka tshepedišo ya – ka go šomiša go anega dikanegelo – go beakanya lefsa kanegelo ya maphelo a bona le maphelo a bao ba kgathalago ka bona ka moya wa mmakgonthe wa Botho (Ubuntu) go hwetša kholofelo ye mpsha ka pitšeng ya gauta ye e lego mafelelong a molalatladi ye go bolelwago ka yona ka se.
SEPEDI: Dinyakišišo tše di lebelela go hlokofalelwa ga bana ba mahlalagading bao ba tlogetšwego e le ditšhiwana le go ba kotsing ya mathata a HIV le Aids yeo e golofatšago khonthinente ya Afrika. Go hlokofalelwa le ditaba tša bona tša monagano le tša semoya tše di amanago le go hlokofalelwa mo di hlahlobja ka go šomiša post-foundationalism bjalo ka mokgwa wa Tiragatšo ya Thutabodumedi gammogo le mokgwakanegelo wa dinyakišišo le kalafo. Se se dirwa ka go kopanya mekgwa ye ka bokgabo bja go anega kanegelo ka tikologong ya Seafrika ye e swanago e nnoši. Ka go theeletša dikanegelo tša bana ba mahlalagading ba lesome bao ba lego ka fase ga tlhokomelo ya PEN, Mokgatlo wo e Sego wa Semmušo (NGO), dinyakišišo tše di ba fa sebaka sa go anega dikanegelo tša bona tša go hlokofalelwa tše di swanago di nnoši. Dikanegelo tše di ka bego di ile tša homotšwa ke leuba la go hlokofalelwa ka lebaka la mahu a mantši lefaseng ka bophara ka lebaka la bolwetši bja HIV le Aids. Di lebelela ka botlalo go hlokofala ga batho ba bantši mo go dirilego gore bana ba ba mahlalagading ba be le mathata le ka moo se se ba amilego e sego fela mmeleng, eupša maikutlong le meboyeng ya bona. Ka lebaka le, dinyakišišo tše di leka go bontšha ka moo bana ba ba mahlalagading ba lego gare ka tshepedišo ya – ka go šomiša go anega dikanegelo – go beakanya lefsa kanegelo ya maphelo a bona le maphelo a bao ba kgathalago ka bona ka moya wa mmakgonthe wa Botho (Ubuntu) go hwetša kholofelo ye mpsha ka pitšeng ya gauta ye e lego mafelelong a molalatladi ye go bolelwago ka yona ka se.


text:
Kgalekgale – pele rakgolo wa gago le rakgolo wa gagwe le rakgolo wa gagwe gape ba e ba gona – Mosegare le Bošego di be di se na dihlong. Di be di sepela lefaseng bjalo ka wena.
Mesong ye mengwe le ye mengwe, Mosegare o be o tsoga. O be o hlapa sefahlego ka bodibeng bja ka tlase ga Mohlare wa Bommelak. O be o tla sepela go putla lefase gomme gohle mo o yago o be o tliša seetša le borutho.
Diphoofolo di be di ema tša lebelela. Di be di sebelana, “Mosegare ke woo. Bona gore o botse bjang.”
Mathapama a mangwe le a mangwe, Bošego bo be bo tsoga. Bo be bo hlapa meriri bodibeng bja ka tlase ga Mohlare wa Bommelak. Bo be bo tla sepela go putla lefase gomme gohle moo bo bego bo eya, bo be bo tliša pholo le khutšo.
Diphoofolo di be di ema tša lebelela. Di be di sebelana, “Bošego ke bjoo. Bona gore bo botse bjang.”
Diphoofolo ka moka di be di rata Mosegare le Bošego. Ke phoofolo e tee fela yeo e bego e di hloile gomme leina la yona e be e le Ntatu. O be a bethiša maphego ge a ekwa sehebehebe, “Bona gore ba botse bjang.”
Go na le gore a dumele, Ntatu o rile, “Bjalo, nna? Bonang gore ke botse bjang. Ga go na selo se se botse bjalo ka nna.”
Efela diphoofolo tše dingwe di ile tša no sega. “Ntatu,” tša realo, “wena homola – nonyana ya setlaela. Ga o botse go swana le Mosegare ebile go ga o botse go swana le Bošego.”
Se se ile sa befediša Ntatu kudu. “Ke na le molala wa go phala wa gago, Thutlwa,” a realo. “Le nna ke na le nko ya go phala ya gago, Tlou. Le mahlo a ka a phala a gago, Serunya.”
Se se befediša serunya se sennyane ka gobane o be a belaetšwa ke mahlo a gagwe, efela Thutlwa le Tlou ba ile ba sega Ntatu. “Ke metlae yeo, Ntatu.”
Ntatu a re, “Sefahlego sa ka se botse go feta sa Mosegare le mafofa a ka a botse go feta meriri ya Bošego.” A fofa.
Diphoofolo ge di bona Ntatu gape, o be a kamile mafofa a gagwe a bile a pentile sefahlego. “Bonang,” a realo, “naa sefahlego sa ka ga se botse kudu go feta sa Mosegare? Naa mafofa a ka ga a botse kudu go feta meriri ya Bošego?”
Efela diphoofolo ka moka tša mo sega. Serunya se sennyane sa re, “Ntatu, ga go se o ka se dirago seo se ka dirago gore sefahlego sa gago se be botse kudu go feta sa Mosegare goba mafofa a gago a be botse kudu go feta meriri ya Bošego.”
Ntatu o be a befetšwe kudu.
Mathapameng ao, Ntatu o ile a khuta ka morago ga lešoka gomme a leta. E rile ge bošego bo tsoga, Ntatu a bo latela. O bo lebeletše bo hlapa meriri ka bodibeng bja ka tlase ga Mohlare wa Bommelak.
Ntatu o letile bošego ka moka go fihla ka masa. O lebeletše Letšatši le hlapa sefahlego ka bodibeng bja ka tlase ga Mohlare wa Bommelak. “Bjale ke tseba sephiri sa tšona!” Ntatu a gopola bjalo. “Ge nka hlapa sefahlego sa ka ka bodibeng bja ka tlase ga Mohlare wa Bommelak, se tla ba botse bjalo ka sefahlego sa Letšatši. Gape ge nka hlapa mafofa a ka ka bodibeng bja ka tlase ga Mohlare wa Bommelak, a tla ba botse bjalo ka meriri ya Bošego.”
Efela e rile ge Ntatu a sa re o phonkgela ka bodibeng, gwa kwagala modumo o mošoro wa dira gore a eme.
Mohlare wa Bommelak o ile wa šikinya makala a ona. “Ntatu,” wa realo, “ga go motho le o tee yo a swanetšego go hlapa ka bodibeng bjo ka ntle le Letšatši le Bošego. Ge o ka leka, ke tla go roga. Bjale, sepela o kgotsofatšwe ke seo o lego sona!”
Ntatu o ile a thuthumela ka letšhogo, efela o ile a re, “E le gore ke wena mang o ka botšago nna gore ke dire eng, Mohlare? Ke tla ba botse bjalo ka Letšatši ebile ke tla ba botse bjalo ka Bošego. Ebile ga go se o ka se dirago go thibela seo.”
Ebile ka se, Ntatu a phaphasetša maphego a phonkgela ka bodibeng bja ka tlase ga Mohlare wa Bommelak.
Efela ga se a wela ka meetseng a go fola a bodiba. O wetše ka moleteng wa lerole. Ntatu o be a thabile kudu ka fao a sego a lemoga seo. O ile a phapasetša maphego ka leroleng a ba a tsikitla le sefahlego ka leroleng – gomme a ikwa a le botse kudu.
“Fao, Ntatu,” wa realo Mohlare wa Bommelak, “go tloga gabjale, o ka se tsoge o hlapile ka meetse. O rogilwe gore o hlape ka lerole bophelo bja gago ka moka. Bjale, sepela o kgotsofatšwe ke seo o lego sona!”
Ka pejana mafofa a Ntatu a mmala a fifala. Sefahlego sa gagwe se ile sa ba se sepududu sa ditšhila. Maphego a gagwe a ile a hunyela gomme maoto a ba a makopana.
Gomme nako le nako ge diphoofolo di bona Letšatši le Bošego di feta, Ntatu o be a lebelela mmung a sa bolele selo.
Efela serunya se sennyane se ile sa hebaheba, “Bona Letšatši gore le botse bjang. Bona Bošego gore bo botse bjang. Gomme bona leeba Ntatu, gore ke o mopududu bjang!”


text:
Boitsebišo Bja Nkwe
Leina la nkwe (Panthera Pardus) le tšwa go mantšu a a Greek a ra gore ditau le panther, ka lebaka la tumelo ya pele ya gore dinkwe di be di tšwa ditau le panther. Nkwe e hlalošwa bjalo ka ye nngwe ya diphoofolo tša go ja nama ye kgolo ya go se hlaloswe.
Nkwe ya Afrika e fapana ka bogolo le mmala go ya ka lefelo le le itšego. The South African National Biodiversity Institute (SANBI), mmala wa yona o tloga go serolane go ya go botebong bja gauta goba tawny, ka bontsho le mehutahuta ya e hlolwago ke maabela a autosomal recessive.
Dinkwe tša Kapa go tšwa ka mabopong a dithaba tša Kapa Bodikela ke tše nnyane kudu go feta dinkwe tše dingwe tša naga, tše tona di kala 31 kg gomme tše tshadi di kala dikilogramo tše 21. Tše tona mo Kruger National Park, ka go fapana, di kala 58 kg, mola tše tshsdi di kala 37,5 kg.
Le ge go le bjalo, mehutahuta ya malapa a Nkwe ya Kapa ke a magolo ka lebaka la go hlaka ga dijo, go tloga go 200 km² le 1 000 km², ka papišo le tšela tša kua Kruger National Park, tšeo di hwetšwago gare ga 25 km² go 50 km².
Moo mapogo a na le marothontho, dinkwe di na le masala a marothontho tsebjago bjalo ka rosettes mo mmeleng le marothontho a go tia a mantsho mo maoting, hlogo, ka thoko le ka tlase ga maoto a ka morago. Di na le marothontho a mantši gomme ga di na methalo ye mentsho mo sefahlegong go swana le lepogo.
Di rata koppies le mafelo a pele ga dinoka gomme ga di rate mafelo a bjang. Go SANBI, Koppies gantši di kgethwa bjalo ka mafelo a masoba a bana/cubs le lefelo la pono fao di tla kgonago go bona ditsongwa. Le ge e le gore dinkwe di lokela thobalano mo dikgweding tše 24, ka tlwaelo di tswadišo go thoma ka mengwaga ye meraro. Bana/cubs ba babedi go ya go bararo ba belegwa mo litareng e tee, ka morago ga nako ya tlhabollo ya matšatši a ka bago100.
Bana/Cubs ba belegwa ba fihlilwe ka gare ga dimela tše koto. Di b aka gare ga kotsi kudu mo mengwageng wa mathomo ya maphelo a bona, kudukudu ge ba dula mo mafelong ao a se nago dijo. Go ya ka SANBI mahu a bana/cubs a ka magareng ga 35% le 90% go ya ka mafelo a bodulo. Tše tshadi di godiša bana/cubs ba tšona ka ntle le thušo. Bana/cubs ka tlwaelo ba tlogela bomme ge ba na le dikgwedi tše 15.
Go Bolaya le Mokgwa wa Phepo
Dinkwe ke di phoofolo tša bošego, eupša di na le go ba mafolofolo ka diiri tša mesong ge di ka se tshwenywe. Dijo tša tšona di a fapana go tloga go dikhunkhwane tše nnyane go diammuši le diphoofolo tše dingwe tša go ja nama, eupša ka kakaretšo di rata ditsongwa tša boima bja 10 kg 40 kg. Palo ya caracal le phukubje palo gantši e ya fase ge di swanetše go phadišana le nkwe ka dijo.
Go ya ka Predation Management Manual, nkwe ka tlwaelo di tsongwa fela diruiwa mo mafelong a dikgetho di hlokega. Di tsebega di bolaya diphoofolo tša go feta tšeo di hlokago, eupša di ja fela setopo se se tee ka nako e tee.
Ba boima ebile di na le maatla go feta mapogo, ka fao ga di kitimiša ditsongwa eupša di a taboga e be di hlasela.Setsongwa se felelwa ke moya ka go longwa mo molaleng goba mogolong e be se gogelwa moo se ka kgonago go lewa ka polokego, go fa mohlala, go fa mohlala, ka tlase ga sethokgwa sa kikitlano, ka gare ga maswika, goba mohlareng wa godimo. Maswao a go goga moo setsongwa išitšwego, a tlo bonala bonala.
Mehlala ya manala ya tsamaišo le yona e ka bonwa ka moragogo goba godimo ga magetla a seruia se segolo, mola molala wa setsonwa se sennyane o tla be o senyegilego. Go ya ka Predation Management Manual, meriri ye mentši e ya ntšhwa, ka tlwaelo nkwe e ja go tšwa ka gare ga maoto a ka morago e be e kgopša 1 le 2 kg kg ya nama. Ga se gantši di tloša mateng.
Taolo
Dinkwe ke diphedi tše di šireleditšwego mo Kapa Bodikela, ke bahlankedi fela bao ba dumeletšwego go bea melabo ya serobe. Mo diphrobentsheng tše dingwe, balemi ba ka dira kgopelo ya phemiti ya go bea melabo ya serobe gomme ba swanetše go ikgokaganya le pabalelo ya tlhago go šutiša dinkwe, ge ba fetša go di swarwa.
Anatolian sheepdogs le ditonki di ka thuša go thibela hlaselo ya dinkwe, eupša dimpša le ditonki di swanetše go godišwa le diruiwa go ba didiši. Legoro le lešaka la diruiwa di tla thuša le tšona.
Translated by Lebogang Sewela


text:
Ke kopelo; ke pesalome ya Asafo.
831Modimo, o se homole;
o se re tuu, hle, Modimo,
o se ke wa dio lebelela!
2Bona ka mo manaba a gago a tsošitšego mpherefere,
le ka mo bahloi ba gago ba go rumolago ka gona.
3Ba dulela tšhaba sa gago serepa;
ba lakana ba ba šireleditšwego ke wena.
4Ba re:
“A re yeng go fediša tšhaba se,
gore Baisraele ba se sa gopolwa!”
5Ba lakane, ba kwane;
ba ipopile seboka sa go go lwantšha.
6Ke batho ba Edomo le Baishmaele,
batho ba Moaba le Bahagare,
7batho ba Gebale le ba Amone le ba Amaleke
le ba Filistia le badudi ba Tirose.
8Ešita le Baasiria ba ikopantše nabo
gore ba tlaleletše ditlogolo tšeo tša Lota. Sela
9
7:1-23
Ba dire se o ilego wa se dira Bamidiane,
le Sisera le Jabine kua nokeng ya Kishone,
10ba ba ilego ba fedišwa kua Endoro,
ya ba mmutedi wa go nontšha mobu.
11
8:12
Bakgomana ba bona o ba dire sa Orebe le Seebe,
baetapele ba bona ba etše Sebage le Tsalmuna,
12bona ba kilego ba re:
“A re ithopeleng naga ya Modimo!”
13Modimo wa ka,
ba dire sa ditlhoka ledimong,
a ba etše mooko ge o tšewa ke phefo.
14Go etša mollo ge o fiša sethokgwa,
go swana le kgabo ge e tšhuma hlaga dithabeng,
15le wena ba hlomare ka ledimo la gago,
o ba tšhoše ka sefefogadi sa gago.
16Dira gore ba inyatše
gore ba tle ba thome go go nyakišiša,
wena Morena.
17A ba segišwe batho mme ba dule ka poifo.
A ba lešwe dihlong, ba hwe.
18A ba tsebe ge wena fela o bitšwago Morena,
o le Kokamababuši lefaseng lohle.


text:
Ka morago ga go fetša sekolo se se Phagamego sa, Albertina Sisulu o tšere sephetho sa go hlahla go ba mooki. Ka 1940 o thomile go šoma mo sepetlele sa Johannesburg ka Sepetleleng, moo a šomilego le mosadi wa Nelson Mandela wa mathomo, Evelyn. Ke mo Albertina a šomilego le kgaetšedi ya monna wa gagwe wa ka moso, Barbie.
Bophelo ba go hlala go ba mooki bo be bo se bonolo. Albertina o be a swanetše go kgotlelela go šoma gare semorafe le bašomimmogo bja gagwe ba bathošweu, le bao ba maemo a tlase go feta yena. Go feta fao, o be a swanetše go diriša letseno la gagwe go lefela yunifomo ya gagwe e bile bontši bja nako ya gagwe o be a e dirišwa mo hostele ya booki. Bjalo ka mooki wa go belegiša, Albertina o be a etela balwetši ba gagwe mo makheišeneng e bile o be a dira se ka maoto.
Albertina o be a swanetše go rwala dirišwa tša gagawe ka moka le dihlare go tšwa ntlong ka ntlong. Se se be se thušoa ke disuthu godimo ga hlogo ya gagwe. Albertina a bile mooki wo ngwadišitšwego ka 1944 e be a ba mooki wa go belegiša ka 1954. Ka 1980 a ba mooki wa godingwana mo sepetleleng sa Orlando East, Soweto. O tšwetše pele go šoma mo go fihlela a hwetša phenšene ka 1983. Ka morago ga fao o ile a šomela ngaka. Abu Baker Asvat, ngaka ya poraebete mo Soweto.
O be a mo dumelelwa go tšwela pele go šoma mešomo ya gagwe ya dipolotiki le ge e le gore o be a mo šomela gomme bobedi ba bona ba be ba na le kamano. O tšwetše pele go mo šomela go fihla ge a be ba mo boloya ka 1989.
akong ya 1950 Albertina o ile a ba karolong ye bohlokwa ya mokgatlo wa basadi ba Afrika Borwa. O be a le mo pele go lwantšha kgahlanong le kgatelelo ya bong le go gwanta ka boipelaetšo kgahlanong le go fetiša melao. Albertina o be a amega le thwala ya batho mešomong ya baoki go ya go Tanzania go tloša baoki ba British bao ba tlogetšego ge Tanzania e ile ya ikemelela ka ngwaga wa 1961. Ka 1983, o be a le mopresidentemmogo wa United Democratic Front (UDF). Ka 1989 o etetše pele baromiwa bja baetapele ba UDF go ya Yuropa le USA go kopana le Ditona le dipresidente go ba tseba gore mathata a mantši mo Afrika Borwa ka nako ya kgethollo.
Ditiro tše di tlile le thekišo, bjalo ka tšhotlo ya maphodisa, go iletša melao le golegwa. Ka morago ga ntwa e fela gomme Afrika Borwa e ba le dikgetho tša mathomo tša temokrasi ka 1994, Albertina Sisulu o ile a ba leloko la Palamente gomme tlhobaboroko ye kgolo ya gagwe e bile bophelo bja basadi le bana. Go feta mengwaga ye 50, bophelo ba Albertina bophelo e be e le go Motheo wa Albertina Sisulu a šoma go tšwediša pele go kaonafatša maphelo a bana le batšofadi.
She also founded the Albertina Sisulu Multipurpose Resource Centre/ASC dedicated to the development of Orlando West, the community where the Sisulu family lived. The centre aims to tackle social issues and alleviate hardships, offering services such as the following: Gape o hlomile Senthara ya Methopo ya ditirisodintsi/ASC ya Albertina Sisulu go tlhabollo Orlando West, setšhaba moo lelapa la Sisulu ba be ba dula gona.
Senthara e ikemišeditše go šomana le ditaba tša leago le lwantšwe hloko, ka go fa ditirelo tša go swana le tše di latelago: Sekolo sa bana sa dinyakwa tše di kgethegilego; Tlhabollo ya bana mengwageng ya mathomo; Karolo ya bafsa bao ba tšweligo sekolong bao ba sa itekanelag moo ba ka ithutago mabokgoni go dira gore ba kgone go šoma gomme ba be kgathatema ba be mafolofolo mo ekonoming ya naga; Lenaneo la Phepo; Holo ya setšhaba ya ditirisodintsi; Lenaneo la setšhabeng.Translated by Lebogang Sewela


text:
Tangs/Surgeonfish
Hlapi ya ngaka ya go ba bogale kudu
Leina la lapa la tlwaelo
Hlapi ya ngaka ya go ba bogale kudu
Leina la tša thutamahlale
Zebrasoma
Bogolo
o fihla disentimetara tše 30, palogare ya disentimetara tše18.
Boitšhupo
Mmele wo nkgokolo le sefena sa go šupa. Maphegwana a hlapi ke a ma golo la ka morago le la ka maragong. Di na le mekokotlo ye bogale (bogale bja thipa) go pedunkele (ye tlase moseleng) go swana le dingaka tše dingwe. Lephegwana la hlapi la moseleng le fokoditšwe. Mmala o fapana go tloga go leswiswi go ya go boserolane bja go phatsima.
Tshedimošo ya Kakaretšo
Leloko la Zebrasoma le bopša ke 7 ya mehuta ya diphedi. Ke lapa la dihlapi tša dingaka. Di hwetšwa ka mekekemong ya koral ka dipara goba dihlophana tše nnyane. E tla šomiša mokokotlo bjalo ka tšhireletšo ge e ka ba kotsing – mosego wa yona o ka ba le mpholo. Lephegwana la hlapi la ka morago le la ka maragong a baswa a ma golo ge o lekalekantšhwa le mmele ya tšona. Di ntšhetša mae ka ntle lewatleng la go bulega.
Phepo
Di ja melameetseng, didetritu le plankton. Ke di ja nama.
Phatlalatšo
E direga dithempheretšheng ka moka le mawatleng a borutho a lefase.
Mehuta ye e tlwaelegilego
Bogale bja go bonala - Zebrasoma gemmatum
Moswa wa bogale wo serolane - Zebrasoma flavescens
Mosela wo serolane wa bogale - Zebrasoma xanthurum


text:
951Tlaang re tumišeng Morena ka go mo hlabela mekgolokwane!
A re mo gobeleng megobo,
yena leswika le le re phološago!
2A re lebaneng naye,
re opeleng dikopelo tša tebogo,
mme re mo reteng ka dikopelo tša lethabo!
3Gobane Morena ke Modimo yo maatla,
ke Kgoši ye kgolo ya medimo yohle.
4Lefase ka moka ke la gagwe –
go tloga ka fasefase ga lona go fihlela dintlhoreng tša dithaba.
5Lewatle ke la gagwe,
le dirilwe ke yena,
le lefase ke la gagwe,
o le bopile ka diatla tša gagwe.
6Tlaang re obameng re mo direleng;
a re khunameng pele ga Morena,
Mmopi wa rena!
7
4:7
Gobane ke yena Modimo wa rena;
re setšhaba se a se hlokometšego,
re mohlape wo a o fudišago.
Nke nkabe le ka mo theetša lehono ge a re:
8
Num. 20:2-13
“Le se ke la ngangabala bjalo ka borakgolokhukhu ba lena kua Meriba,
bjalo ka mohla wola wa kua Masa lešokeng.
9Fao ke mo ba kilego ba ntlhohla dipolelo ba nteka,
le ge ba be ba bone tše ke ba diretšego tšona.
10E bile mengwaga ye masome a mane ke tennwe ke setšhaba seo.
Ka ba ka re:
‘Ga ba ke ba mpotegela.
Ba gana go phetha ditaelo tša ka.’
11
Doit. 1:34-36
12:9-10
Bah. 4:3,5
Ka gona, ka ikana ke galefile ka re:
‘Ba ka se tsoge ba tsene nageng ye ke bego ke ile go ba khutšiša go yona.’ ”


text:
E be e le letšatši la Mma la matswalo. Neo o bolokile tšhelete ya gagwe yeo a e dirišago sekolong gomme a mo rekela ditšhokolete. Tate o mo reketše phere ya mangina a mapinki a mabotse mola Mbali yena a thadile seswantšho se sebotse karateng.
“Ke a leboga baratiwa ba ka,” a realo Mma, a boloka mangina ka lepokising la dibenyabenyane mo rakeng ya gagwe ya ka phapošiborobalelo. “Ke swanetše go itlhaganela gore ke se šalele go yo dira meriri. Ke ya go lokiša meriri ya ka gore ke bogege ke kgethegile kudu moletlwaneng wa ka wa lehono mantšiboa.”
Ka moragonyana Koko o ile a bitša Neo. “Ke gare ke lokiša dijo tša moletlwana wa Mma wa letšatši la matswalo,” a realo. “O ntlhokomelele Mbali hle.”
“Go lokile Koko,” a realo Neo. Efela o be a se a hlwaya tsebe. O be a na le puku ye mpsha go tšwa bokgobapukung ya go bolela ka bašemane ba babedi ba go sepela ka mawatleng ka sekepe sa lehoduwatle.
“Neo,” a realo Koko ka moragonyana, “Mbali o dira eng?”
Neo o ile a fofa. O be a lebetše ka ga ngwana wa gabo wa mosetsanyana. O ile kae? O be a mo kwa a ikopelela. O butše lepokisi la Mma la dibenyabenyane gomme a apere dipheta tša Mma tša melala ka moka, mangina le maseka.
“Aowa, Mbali!” a realo Neo. “Ga wa dumelelwa go swara dilo tšeo.”
Mbali o ile a thoma go lla, gomme Neo a boloka dipheta tša melala ka moka, mangina le maseka. Ka morago o ile a kuka ngwana wa gabo wa mosetsanyana a ya le yena ka moraleng.
Koko o be a swaregile kudu. O be a lebeletše lekgarebe le lebotse Siba thelebišeneng. Siba o be a dira selo sa go bitšwa salate ya mebala ye seswai.
“Ke ka lebaka la eng e bitšwa salate ya mebala ye seswai?” Neo a botšiša.
“Lebelela,” a realo Koko, a šupa ditswaki tše di lego tafoleng. “E na le raese ye šweu, dipepere tše ditalamorogo, dipepere tše dihubedu, dipepere tša mmala wa namune, peikhone ye tsotho le pepere ye ntsho.”
“Ke rata mmala o mohubedu kudu,” a realo Neo, a ngwatha seripa sa peikhone.
“Nna ke rata o moserolane,” a realo Koko.
“Gomme Bella o rata o motalamorogo,” a realo Neo.
“Pinki, pinki,” a realo Mbali.
“Efela Koko, mebala yeo ke e tshela fela,” a realo Neo.
“Ke tlilo tšhela lerole la khari,” a realo Koko. “Mbali, mmala wa lerole la khari ke ofe?”
“Pinki,” a realo Mbali.
Koko le Neo ba ile ba sega.
“Aowaaa,” Neo a sega, “ke le leserolane.”
Salate e ile ya fetša go dirwa ka pejana. Koko o ile a e bea tafoleng a e khupetša ka lešela. “Ke tla sepediša ka ya go baagišane go kgopela komiki ya swikiri go Moh. Mthembu. Neo, o hlokomele ngwana wa geno. O kgonthiše gore ga a sware selo.”
“Tliša mepopi ya gago ka moka fa,” Neo a laela Mbali. “O tla bapala ka yona ge nna ke bala puku.”
Mbali o ile a ya ka phapošiborabalelo ya gagwe a tšea mepopi ya gagwe ka moka. Neo o ile a mo thuša go e bea ka mothaladi sofeng gomme a e apeša kobo gore a e robatše. Ka morago o ile a tšea puku ya gagwe a thoma go e bala gape.
“La, la, la, la,” Mbali a opelela mepopi ya gagwe. Neo o ile a phetla letlakala. Puku ye e be e kgahliša. “La, la, la, la,” gwa opela Mbali.
Gateetee Neo a lebelela. Mbali o be a se sa opela. O ile kae? O ile a lebelela ka diphapošing tšohle. O ka moraleng, o eme setulong se sengwe. O be a eja salate ya Koko ya mebala ye šupa.
“AOWA!” gwa goeletša Neo. “Ke ya moletlwana wa Mma.”
O ile a tšea lehwana ka lebelo a lekanetša salate ka godimo a e khupetša ka lešela gabotse. E be e ke e fetša go dirwa. Eish! Ke nyakile go ba kotsing.
Tšohle di be di lokile ka iri ya bohlano. Mma o be a boile saloneng gomme meriri ya gagwe e le botse kudu. Neo o thušitše Tate go gotša mollo woo go ona go tlo bešwago nama gomme Koko o hlapišitše Mbali a mo apeša roko ya moletlwana ya botse kudukudu.
Gateetee gwa kwagala lešata la go hlabeletša go tšwa phapošiboralelo ya batswadi ba Neo, “Mangina a ka a maswa a timeletše!”
Neo o ile a sepediša a ya ka phapošiborabalelo. Mma o be a nyaka go lla. “Ke a beile mo,” a goeletša. “Ke a beile ka lepokising la ka la dibenyabenyane mesong ya lehono, bjale a timeletše! Re swanetše go ba re tsenetšwe ke mahodu!”
“Ijoo, Mma,” a realo Neo. “Mbali o be a bapala ka mangina a gago le dipheta le maseka mesong ya lehono, efela ka a boloka, ke a go tshepiša.”
“Mbali,” a realo Mma. “Etla mo.”
Molomo wa Mbali wa ka tlase o ile wa thoma go thothomela gomme a lebelela tlase.
“Mangina a ka a kae?“ gwa botšiša Mma. Mbali o ile a thoma go lla.
“Ke go boditše gore o hlokomele ngwana wa geno, Neo,” a realo Koko. “O a tseba gore ga a dumelelwa go bapala ka dilo tša Mmago lena.”
Neo o ile a ikwa gampe. O ile a sekamiša hlogo. “Ke kgopela tshwarelo hle, Mma,” a ngunanguna. Gona bjale letšatši la matswalo a Mma le senyegile, gomme ke phošo ya gago.
Ema! O bone eng? Go na le selo sa go bekenya ka tlase ga raka ya ka phapošiborobalelo. Ka bjako Neo o ile a gagabela ka tlase ga raka ya ka phapošiborobalelo gomme a le topa. “Lengina la gago le lengwe ke le Mma!” a realo.
O ile a lebelela lengina le lengwe le lepinki gohle – ka tlase ga raka ya ka phapošiborobalelo, ka tlase ga mpete le ka laeking ya Mma. O lebeletše mo mpeteng wa Mbali le mo phoremeng ya mepopi ya gagwe, efela ga se a le bona. Mma o be a nyamile kudu – o be a ka se apare lengina le letee fela.
Ka nako yeo tšhipi ya lebati ya lla. Bagwera ba bona ba be ba fihla moletlwaneng. Mma o ile a apara mangina a gagwe a matalalerata a kgale gomme a apara myemyelo sefahlegong sa gagwe a ya go dumediša batho bohle bao ba tlilego go mo lakaletša gore letšatši la matswalo a gagwe e be le lebotse. Tate o ile a beša leboroso gomme gateetee ke ge bohle ba sega ba tšere magang.
Neo o be a bona gore Mma o sa nyamile. “Nkabe ke hlokometše Mbali bokaone,” a nagana a le gare a thuša Koko go rwalela disalate tafoleng ye kgolo ka ntle.
“A re jeng,” a realo Tate. “Ka moka di lebelelega di le bose. Ke a leboga Koko, ge o re diretše dijo tše di bose ka tsela ye.”
“O ithutile go dira salate ya mebala ye šupa ka go theeletša lekgarebe la ka thelebišeneng,” a realo Neo. “E dirilwe ka raese ye šweu le dipepere tše ditalamorogo le tše dihubedu le tša mmala wa namune, le peikhone ye tsotho le lerole la khari le leserolane le pepere ye ntsho.”
“Pinki, pinki,” a realo Mbali, a betha tafola ka lehwana la gagwe. “Pinki, pinki.”
“MMMM,” a realo Mma. “Ke fela pelo ya go kwa tatso ya yona.”
O ile a tšhela ye ntši ka poleiting ya gagwe a ja. Gateetee, a emiša go sohla. A tomola mahlo a dinkgokolo. Go be go na le phošo!
“Molato ke eng?” Tate a botšiša.
“Ga o e rate?” gwa botšiša Koko. “Kgane ke tšhetše lerole la khari le lentši?”
Mma a tsenya seatla ka molomong a ntšha selo se sengwe. “Lengina la ka!” a goeletša. “Lengina la ka la go timela ke le.”
“Pinki,” a realo Mbali ka myemyelo. “Pinki.”
“Mbali o tsentše lengina la gago ka salateng,” gwa sega Neo. “O be a nyamišitšwe ke gore salate e be e se na mmala o mopinki.”
“Ke nagana gore mantšiboa a lehono re tla swanela go e bitša salate ya mebala ye seswai,” Koko a myemyela.
Bohle ba ile ba sega, le Mbali yo a bego a swere lengina la Mma le lepinki.
E ba le boitlhamelo!
* Wena le bana ba gago lebelelang motswako wa selo seo le sa kago la leka go se dira mo inthaneteng goba ka pukung ya tša kapeo. Mmogo lebelelang ditswaki tše le tla di hlokago gomme le bale le latele dikgato tša motswako. Goba, hlamang sejo se seswa mmogo ka go tswaka ditswaki tše le nago le tšona ka gae. Ge le fetša le ngwale motswako gore le tle le kgone go o dira gape le go o abelana le batho ba bangwe.
* Mmala wa gago wa mmamoratwa ke ofe? Bapalang papadi ya go akanya mmogo, fao mongwe le mongwe a bolelago maina a dilo tše a gopolago gore di na le mmala wa gagwe wa mmamoratwa go tšona. Lebelela ka fao mongwe le mongwe a akanyago leina la mmala ka gona! Dira gore yo mongwe le yo mongwe a be le sebaka sa go hlaloša mmala wa gagwe wa mmamoratwa.


text:
Tsa Venda
Setšo sa se Venda se tšwa go tlholego go fapafapana. MaVenda a mantši ba ipona bjalo ka batho ba setšo eupša setšo sa bona se a fetoga. Mo nakong ye e fetilego, ba be ba laola mafelo la ka Leboa la Afrika Borwa.
Lehono, ka lebaka la go tšewa ga naga ke badudi bja bathobašweu go ya mafelelong a 19 le mathomong a mengwagakgolo ya 20, le maelao ya kgethologanyo ya bo-1960, ba dula mo north-east, kudukudu mo Louis Trichardt le Sibasa mo profenseng ya Leboa.
Dihlopha di hwetšwa mo bohlabatšatši bja borwa bja Zimbabwe. Dithuto di šomišitšwe go hlaloša go hudušwa ga Venda, eupša bohlatse bja bjale bo utollotše go ba le kopanyo ya dihlopha.
Mmino le go bina di bapala karolo ye bohlokwa go bophelo ba Venda, ba di diragatša manyalong le dipolokong, ditirelong le dikomeng, fao go nwang bjala le meletlong....more
Yuniti ye nnyane ke ya lapa (mudi), lapa goba sehlopha sa malapa a go tswalana, bao ba dulago mmogo ka kgoboketšo ya rondavels....more
Ke ngwagakgolo wa bone, Profense ya Leboa, ya sebjalebjale ye e ile ya tsenwa ke Khoisan le batho ba mengwaga ya ka pela ya tshipi, bao ba be ba tswalanya ka kgwebišano, lenyalo le ntwa....more
Ka tlwaelo basadi ba mavenda ba be ba se na maemo a fase go swana le basadi ba bangwe ba Borwa bja Afrika....more
Tlhabollo ya motho e be e bonwa bjalo ka molokoloko wa magato, go gola le lenyalo go swaya dikgato tše bohlokwa....more


text:
Tree Squirrel
Sehlora sa Sehlare
Leina
Sehlora sa sehlare goba Sehlora sa sethokgwa sa Smith (Paraxerus cepapi)
Ponalo
Palomoka ya botelele e 350 ya dimilimetara, mo ele gore seripa gare ke mosela. Mehuta ye ay diphidi e na le boima bja digrama tše 200. Mebala ya matlalo a tšona a fapane go ya ka dilete. Ka Borwa le dikarolo tše di omilego tše ikadilego ka mmala o o putswa, ka Bohlabela ke mmala o bo tsothwa. Hlogo le maotong ke mmala wa go rusa.
Mmala wa dikgara o ya fapa fapana go tloga go ya serolane go ya serolane sa go fifala, go ya go bošweu ka bodikela. Sehlora sa sehlare se na la dimpa tše tšhewu. Diphoofolo tše, tše phagamego le go dula di šoma di emiša mesela ka go o otlollela morago.
Dijo
Dijo tša tšona ke tše bohlokwa ke dimela, eupša go swana le bontšhi bja magotlo e ja dikhunkhwane. Sehlora sa sehlare se šomiša maoto a ka pele go ralokiša dijo ge e iphepa. Di gaša dipeu ka fase dikutu tša mehlare goba bjanye bjo bo kopana, gona do dira bonolo gore dihlare di ate.
Tswalo
Ka Borwa bja Equator di tswala ka sehla. Go gwerana le go ya mosemeng go direga nakong ya kgwedi ya Phato. Di tswala ye tee go ya go tše tharo tše nnyane kgweding ya Dipahlane go ya go Dibatsele, ka morago ga lebaka la matšatši a 56 a go duša. Tše nnyane di kgwešwa ka dibeke tše tshelelago le go šia sehlaga go yo iphepa ka bo tšona di le matšatši a 19 fela.
Maitshwaro a Setšhaba
Bjale ka ge e le diphoofolo tše phelago mehlageng, eupša di fetša nako ye ntšhi di le fase di nyaka dijo. Ge di ka tshwenywa ka mehla di tla nyaka go botšhabelo mehlareng. Bošego, dihlora tša dihlare di tsena diphogong tša mehlare.
Tše nnyane di ba maemong a go ya mosemeng ka dikgwedi tše tshela go ya go tše senyane, mo e bego ka sebaka se ke moo di lelekwago ke tše tswalago ka bobedi. Dipoo gagolo ke tšona tše hlokomelago sebaka, eupša ditshadi gantšhi ditshadi di tla ba tše di kitimišang tša go tsenelela ge di hlokometše tše nnyane.
Bodulohlago
Di dual mafelong a mabjang mo go nago le mehlare, go akakaretša mehutahuta ya go fapana ya mašoka. Di rata mehlare ye kgodišago ka phago mo tlogo aga sehlaga. Bjalo ka mopane, ge di sa kgone go hwetša diphago mehlareng.
Moo di Hwetšwago
Tekanyetšo ya ka Borwa ya abaganyo ya magotlo a ka Aforika Borwa e tlolela ka gare ga dihlareng le mabjanye, dileteng tša Lebowa-Borwa, Lebowa le Mpumalanga le go tloga mo go yago Bohlabela go ya Swaziland le Mozambique.
Dipalopalo tša Bohlokwa
Leina la se-Latin: Paraxerus cepapi
Boima (tshadi): Digrama tše 108 - 265
Boima (Poo): Digrama tše 76 - 240
Botelele (tshadi): Disentimetara tše 35
Botelele (Poo): Disentimetara tše 35
Go Duša: Dikgwedi tše 2
Palo ya tše nnyane: 1-3
Go lokela moseme: dikgwedi tše 10
Boima bja Tswalo: Digrama tše 10
Odara: Rodentia
Lapa: Sciuridae
Tswalo
1 - 3 tše nnyane di belegwa nako ye ngwe le ye ngwe ya ngwaga, e ya godimo ka dikgwedi tša Diphalane – Moranang. Di duša ka dibeke tše 8.
Tlhalošo ya Mohlala
Maoto a disentimetara tše 2, gomme a ka morago ke disentimetara tše 3.


text:
SERETO SA BAKONE BA RAMASEHLA***
RENA RE BINA PHIRI YA MMAKAKOLA DIBATA YA FETA BOSHEGO MANAMANE A TIMELA,
RE BAKONE BA NTSHI DIKGOLO
RENA RE BOA SEPITSI SA NGATA YA KGOMO MOGODUMO WA BANA
BASHIKWE A NAPE BA KGOSHI BA MOKGALAKANE WA MMALEKWAMETSE WA PHOLO YE KGOLO HUTAMA,
YA PHOLO YA HUMO LE LEGOLO LA MATSWARA YEO BAREGO MOHLANKA GE A SENA WABO MOGOLO O JELA MAUMO NAGENG BA KGOSHI BA BO KGATHANKGANE YE MOSWANA MAGALE,
YEO BAREGO KGOSHI O GATILE NARE MOSELE ,
NARE YA SHITWA KE GO KGATHANKGANA BA KGOSHI YO A REGO GA KE KGATHE BOLEMENG FELA ,
E SHITA LE MARUMONG KEYA KGATHA,
ARE KE BE KE KGATHA LE MOROLE MMAMOROLANE WA KGOSHI YO BAREGO MOKONE A HLABA PHOKENG ELE GE A HLABA,
A HLABANELA MORENA MAHLARE MOLA MORENA MAHLARE YENA ELE RAKWETHENG WA MATLALA WA KGOSHI WA MATSIMANE A NTHOPENG KA DISWANA A MAGALE,
KGOSHI ORENG KE KWELE MONNA YO MOSWANA MME ASA LAYE NNA ,
A LAYA BA GAGWE ARE LENTLENENG LE YO MOSWANA A MAGALE A RE WA KGOSHI WA MAGALE A TSHWEUNG KE SEAHLODI SA DITABA WA KGOSHI WABO KGAJE WA MANGANA A PHAGA,
YO BAREGO KGAJE GA AKE A RERA MOENG A RE DUMELA KETSWA LEETO,
LE WENA O SEKE WA MORERA WA KGOSHI WA BO MANTHEME LE MOSWANYANE WA RAKGADI ,
WA KGOSHI YO A REGO LE RENG
LE MMAKALLA DITSHABA GE LE BONA KE SEPELA KA LEKEKE MOLA GO SEPELA ELE GO NANABELA WA KGOSHI YO A REGO KERE KERE KE DUTSE BARE PHAAHLA  A MORWAKOMA TSOGA O ITIRELE RE RE REKARE LENYAKA GE A DIRANG BARE PHAAHLA A MORWAKOMA TSOGA O ITIRELE RENA KUA GE GESHU GA RAMASEHLA GA MAKUMA WA SELLA DITHLANTHLAGANE MO BAREGO LE SETLAELA GOA TSHWENYA KA GORE MAHLONG A SONA DIPULA DI ANA.


text:
Apartheid
Apartheid Mokgwa wa kgethologanyo wo o šomišitšwe mo Afrika Borwa ka mengwaga ye mentši ka melao.
Mantšu a a latelago a tšwa pukung ya sekolo ya Ditiragalo (Histori) ya kereite ya 8 ya 1970. A bontšha gore batho ba baso ba be ba swanetše go phela bjang mo nageng ya bona ka nako ya kgethologanyo
Melao ya taolo ya ditikologo tša ditoropong[lokiša | edit source]
Re šetse re badile gore ke fela palo yeo e nyakegago ya Babaso yeo e dumelelwago kua ditikologong tša ditoropong. Ke ka lebaka leo dikgato tša taolo di tšewago kua ditikologong tša ditoropong. Tše bohlokwa tša tšeo ke tše di latelago;
(1) Badiredi ba Babaso ga se ba swanela go tšewa go mmasepala wa tikologong ya toropong go išwa tikologong ya ditoropokgolo ka ntle ga tumelelo.
(2) Kua tikologong ya ditoropokgolo ga go yoo a swanetšego go swara Mothomoso yoo a sa šomego go yena mo mobung wa gagwe goba mo setsheng sa gagwe. Ba swanetše go dula moo ba abetšwego gona.
(3) Mosadi wa Mothomoso a ka tsena fela mo tikologong ya toropokgolo fela ge a na le tumelelo ya Komosasa goba ya Maseterata wa setereke seo a dulago go sona, gammogo le bohlatse bja mmasepala wa motse woo a tsenago go wona.
(4) Monna wa Mothomoso a ka dula tikologong ya toropo fela ge a na le tumelelo (e ka ba ya go šoma goba go etela gona) goba ge a belegetšwe moo, goba a šomile moo go ya ka molao mengwaga ye lesome, goba mošemane yoo tatagwe a šetšego a humane tumelelo ya go dula fao.
(5) Ditumelelo tša go dula tikologong ya toropo tša Mothomoso yo a tšwago ditšhabeng, di loketše fela nako yeo a lego mošomong wa mong wa gagwe ka yona.
(6) Badiredi bohle ba swanetše go ngwadišwa lekaleng la mmasepala la bongwadišo. Mothapi le yena o swanetše go tsebiša lekala leo ge modiro wa modiredi wa gagwe o fedišwa.
(7) Babaso bao ba tšwago mafelong a ka ntle ga Repabliki le Afrika BorwaBodikela ga se ba swanela go dula goba go šoma ditoropong ka ntle ga tumelelo. Tumelelo ye bjalo e fiwa fela ka tlase ga mabaka ao e sego a ka mehla. Batho bao ba thwalwa fela ke meepo.
(8) Bathobaso bao ba tsenego ditoropong ka ntle ga tumelelo ba ka tlošwa.
Melao ye e thuša kudu gore Bathobaso bao ba šomago ditoropong, e be bona fela bao ba dulago moo. Meloko le bagwera ba bona ba ka no ya go ba etela. Fela ge ketelo ya gona e ka feta diiri tše masomešupapedi, gona moeti o swanetše go hwetša tumelelo ya komosasa wa setereke sa gabo, gammogo le ya Lekala la Boingwadišo la toropo yeo a yago go etela go yona.
Melao ye e nyakega ka tlase ga mabaka ao a fapanego. Bathobaso bao ba dulago ka ntle ga Repabliki, go fa mohlala, ba gogwa ke dikholofelo tša moputso wo mokaone, mešomo ye mebotse le bophelo bja seemo sa godimo. Ge ba ka tlogelwa go tsena ka go rata, gona ba tlo tšeela Bathobaso ba rena mediro. Bathobaso ba ditoropong le bona ba swanetše go šireletšwa, ka gobane ba phela fela ka seo ba se golago. Phalalelo ya Bathobaso ba ditšhabeng kua toropong e ka dira gore ba amoge ba toropong meputso le dibaka tša mošomo di ka fokotšega. Phalalelo yeo e sa laolwego e ka hlola mathata a tlhokagalo ya dintlo tša bodulo, bolofa, boitshwarompe le bosenyi.
Ditšhupetšo[lokiša | edit source]
Thutaleago: Lefase Maabane Le Lehono; Makwela A.O., Van Zyl M.C., Verster T.L.;(1970)


text:
Sephuthelwana sa Lefelokgokaganyo la Polelo ya Windows 7 (LIP) e aba Lefasterana la Mošomiši le le fetoletšwego ka seripa mafelong ao a šomišwago kudu a Windows 7
Note:There are multiple files available for this download.Once you click on the "Download" button, you will be prompted to select the files you need.
LIP_nso-ZA-32bit.mlc
LIP_nso-ZA-64bit.mlc
Sephuthelwana sa Lefelokgokagano la Polelo ya Windows (LIP) e aba mohuta wo seripa sa wona se fetoletšwego go makala ao a šomišwago ka bophara a Windows. Ka morago ga go hloma LIP, sengwalwa ka wisateng, mapokisana a taeloko, dimenyu, gona dihlogo tša Thušo le Thekgo di tla bontšhwa ka polelong ya LIP. Sengwalwa se se sego sa fetolelewa se tla ba ka polelo ya Windows 7. Go fa mohlala, ge e le gore o rekile bešene ya Sepeniše ya Windows 7, gomme o hlomile LIP ya Sekhathalane ye itšego, dingwalwa tše dingwe di tla tšwela pele ka Sepeniše. O ka hloma LIP ya go feta e tee polelong ya motheo e tee. Di-Windows LIP di ka hlongwa ka dikgatišong ka moka tša Windows 7.
Ditshepedišo tše Šomago tše Thekgwago:
Windows 7
• Microsoft Windows 7
• Go hloma motheo wo o nyakegago wa polelo ya Windows 7: Seisemane
• 4.63 Mb ya sekgoba se se se nago selo sa taoneloute
• 15 Mb ya sekgoba se se se nago selo sa thulaganyo
TEMOŠO: Ge e le gore o na le phihlo ya BitLocker ye e hlomilwego, o kgopelwa go e fega pele o ka hloma LIP. Bula Control Panel, kgetha System and Security, go tloga fao BitLocker Drive Encryption. Klika go Suspend Protection.
Ka lebaka la gore go na le ditaoneloute tše di aroganego tša dibešene tša 32-biti le 64-biti tša Windows 7 LIP, pele o ka thoma taoneloute, o swanetše go fa gore ke bešene efe ya Windows 7 ye o e hlomilego: Klika mo go bolela gore ke bešene efe ya Windows 7 ye o e hlomilego:
Klika konopeng ya Start gomme o klike Khomphutha ka gojeng o kgethe Properties. Se se tla tliša tshedimošo ya motheo ka ga khomphutha ya gago.
Lebelela ka karolong ya Tshepedišo go hwetša mohuta wa Tshepedišo. Se se tla bolela ge eba Tshepedišotirišo ya gago ya Windows 7 ke Tshepedišotirišo ya 32-biti goba ge e ba ke Tshepedišotirišo ya 64-biti.
Go tsenya mohuta wa 32-biti, o ka:
- Tobetša Laolla konopi, ke moka o tobetše Open go tsenya LIP
goba wa
- Tobetša Laolla konopi
- Tobetša Save go ngwalolla faele khomphuthareng ya gago,
- Eya go faele yeo e laolotšwego gomme o tobetše gabedi go yona go tsenya LIP
Go tsenya mohuta wa 64-biti , o swanetše go diriša kgetho ya 2 ye e lego ka godimo.


text:
11
Kopelo ya Solomone ye botsebotse.
Kopelo ya mathomo
2Nke o nkatle leboelela,
gobane lerato la gago le phala beine ka bose.
3Senkgabose sa gago se a ratega;
wena o senkgabose se se tšhologilego.
Ke ka lebaka leo o ratwago ke makgarebe.
4Ntšee, re kitime mmogo.
Kgoši, nkiše ka diphapošing tša gago.
A re hlalale re thabe mmogo,
re rete rato la gago go phala beine.
Ga go makatše ge o ratwa ke makgarebe ohle!
5Lena makgarebe a Jerusalema,
nna le ge ke fifaditšwe ke letšatši ke botse;
ke fifetše wa mešaša ya Kedara,
eupša ke botse wa diširo tša ga Solomone.1:5 “diširo tša ga Solomone” Diphetolelo tše dingwe di re “diširo tša Salmone”.
6Se nkgeruleleng go fifala ga ka ge ke fifaditšwe ke letšatši.
Dikgaetšedi tša ka di be di dula di nkgalefetše,
di ntlhokomediša dirapa tša merara,
mme nako ya go hlokomela sa ka serapa,
ke ra nako ya go itlhokomela, nnamong,
ke e hloka.
7Mpotše, hle, wena ke go ratago ratirati,
mo o fudišago dihuswane tša gago,
mo o di robatšago gona mosegare.
Ke reng ke swanetše go ebela le mehlape ya badiša ba bangwe ke go nyaka?1:7 Mohlomongwe go swanetše go balwa “Ke reng ... nyaka?” Diphetolelo tše dingwe di re “Ke reng ke swanetše go etša mosadi yo a aperego lešira mehlapeng ya badiša ba bangwe?”
8Ge o sa go tsebe,
wena wa go phala basadi bohle ka botse,
sepela o latele dihuswane;
diša dihuswanyana tša gago
merakeng ya badiša.
9Wena, moratiwa,
go nna o etša pere ya tshadi
ge e kitimiša dipere tša dipoo madi,
dipere tša dikoloi tša Farao tša ntwa.
10Dithama tša gago di kgabišitšwe ke mangina,
molala wa gago o kgabišwe ke dipheta.
11Rena re tla go direla mangina a gauta a a kgabišitšwego ka dipheta tša silibera.
12E tla re ge kgoši a sekame bosekamong,
gwa kwagala monkgo wa senkgabose sa ka.
13Moratiwa wa ka o nkga bose bjalo ka mira
ge a patlame kgareng ya ka.
14Moratiwa wa ka o nkga bose go swana le matšoba
ge a khukhuša ka dirapeng tša merara tša Engedi.
15Na o botse bjang, moratiwa, o botse bjang!
Mahlo a gago ga se ka go taga
bjalo ka a leeba!
16Yo mobotse ke wena, moratiwa;
o nkgahla e le ruri!
Re patlame bjanyengbotala;
17mesedere ke dikota tša ntlo ya rena,
mephaene ke mahlomo a rena.


text:
151Dikgorwana tša kgoro ya Juda di ile tša hwetša seripa se se latelago sa naga:
Naga yeo e be e eya borwa go fihla lešing la ka borwaborwa la lešoka la Tsine, mollwaneng wa Edomo. 2Mollwane wo wa ka borwa o be o tloga magomong a ka borwa a Lewatle le le Hwilego, 3o leba borwa go tloga Sefateng sa Diphepheng mme o fetela Tsine. O be o eya borwa bja Kadeshe-Barnea, o feta Hetserone go yo fihla Adara, o tepogela go leba Karka, 4o fetela Atsmone, mme o latela nokana ya mollwaneng wa Egepeta, o eya Lewatleng la Mediteraniene, moo o bego o felela gona. Woo e be e le mollwane wa ka borwa wa Juda.
5Mollwane wa ka bohlabela e be e le Lewatle le le Hwilego go ya godimo go yo fihla moo Jordane e tšhollelago meetse ka go lona.
Mollwane wa ka leboa o be o thoma moo 6mme o leba Bethe-Hogla, o fetela leboa la Bethe-Araba. O be o rotogela letlapeng la Bohane, morwa wa Rubene, 7o tloga Moeding wa Matshwenyego o eya Debire, mme o tepogela leboa go leba Gilgale, ye e lebanego le sefata sa Adumime ka thoko ya ka borwa ya leope. Go tloga moo o be o eya methopong ya Ene-Shemeshe, o tšwela pele go ya mothopong wa Rogele, 8mme wa rotoga ka moedi wa Hinomo motheogeng wa ka borwa wa mmoto wo go wona go bego go le motse wa Bajebuse wa Jerusalema. Go tloga moo mollwane o be o tšwela pele o namelela godimo ga thaba ka lehlakoreng la ka bodikela la moedi wa Hinomo, kua magomong a ka leboa a molala wa Refaime. 9Go tloga moo o be o eya methopong ya Neftoage mme o tšwela pele go ya metseng ye e lego kgauswi le thaba ya Efrone. Moo o be o tepoga go ya Baala, goba Kiriate-Jearime, 10fao o dikologela bodikela bja Baala go ya nageng ya dithaba ya Edomo, wa tla ka metheogeng ya ka leboa ya thaba ya Jearime, goba Kesalone, go theoga go fihla Bethe-Shemeshe, mme wa tšwela pele wa feta Timna. 11Fao mollwane o be o tšwela pele o leba metheogeng ye e lego ka leboa la Ekrone, wa tepogela go ya Shikarone, wa feta thaba ya Baala, mme wa fetela Jabne. O be o felela Lewatleng la Mediteraniene, 12leo le bego le dira mollwane wa ka bodikela.
Batho ba dikgorwana tša Juda ba be ba dula ka gare ga mellwane yeo.
13
Bjalo ka ge Morena a be a laetše Joshua, seripa sa naga ya Juda se ile sa fiwa Kalebe, morwa wa Jefune. A abelwa Hebrone, motse wa Arba, tatagoAnake. 14Kalebe o ile a raka ditlogolo tša Anake motseng woo – e lego kgorwana ya Sheshai, le ya Ahimane, le ya Talmai. 15Go tloga moo a yo hlasela batho ba ba bego ba dula Debire. Motse wo o be o bitšwa Kiriate-Sefere. 16Kalebe a re: “Monna yo a ka thopago Kiriate-Sefere ke tla mo neela morwedi wa ka, Aksa, gore e be mosadi wa gagwe.” 17Otniele, morwa wa Kenase, ngwanaboKalebe, o ile a thopa motse woo. Ka gona Kalebe a mo neela Aksa, morwediagwe, gore e be mosadi wa gagwe. 18Ge ngwetši e goroga mošašeng wa Otniele, yena a e tutuetša15:18 Mohlomongwe go swanetše go balwa “yena a e tutuetša”. Lebelela Baahl. 1:14. Seheberu se re “Aksa a tutuetša Otniele”. gore e kgopele tatagoyona tšhemo. Aksa a fologa pokolo, gomme Kalebe a mmotšiša gore o nyaka eng. 19Yena a mo fetola a re: “Mphe mpho ya taelano. Ka ge karolo ye o mphilego yona e le nageng ye e omilego, mphe le methopo.” Ka gona Kalebe a mo fa methopo ya ka godimo le ya ka fase.
20Še naga ye dikgorwana tša kgoro ya Juda di e amogetšego. 21Metse ya ka borwaborwa ye e bego e le ya bona, ya kgauswi le Edomo, e be e le Kabtsiele, Edere, Jagure, 22Kina, Dimona, Adada, 23Kedeshe, Hatsore, Jitnane, 24Sife, Teleme, Bealote, 25Hatsore-Hadata, Keriote-Hetserone, goba Hatsore, 26Amamo, Shema, Molada, 27Hatsare-Gada, Heshmone, Bethe-Pelete, 28Hatsare-Shuale, Beresheba le metsana ya yona, 29Baala, Ijimi, Etseme, 30Eltolade, Kesile, Horma, 31Tsikelage, Madimana, Sansana, 32Bethe-Lebaote, Shilehime, Aine le Rimone, ka moka e le metse ye masome a mabedi a metšo ye senyane, gotee le metsana ya yona.
33Metse ye e lego nagengtlase e be e le Eshtaolo, Tsora, Ashna, 34Sanoa, Ene-Ganime, Tapuage, Enaime, 35Jarmute, Adulamo, Soko, Aseka, 36Shaharaime, Aditaime, Gedera le Gederotaime, e le metse ye lesome le metšo ye mene, gotee le metsana ya yona.
37Ye mengwe metse e be e le Tsenane, Hadasha, Migdale-Gade, 38Dileane, Mitsepa, Jokotiele, 39Lakishe, Botsekate, Eglone, 40Kabone, Lagmase, Kitlishe, 41Gederote, Bethe-Dagone, Naama le Makeda, e le metse ye lesome le metšo ye e selelago, gotee le metsana ya yona.
42Ye mengwe metse e be e le Libna, Etere, Ashane, 43Jiftage, Ashna, Netsibe, 44Keila, Akesibe le Maresha, e le metse ye senyane, gotee le metsana ya yona.
45Wo mongwe motse e be e le Ekrone le metse le metsana ya wona, 46ye mengwe metse le metsana e le ya kgauswi le Ashdode, go tloga Ekrone go ya Lewatleng la Mediteraniene.
47Ye mengwe metse e be e le Ashdode le Gasa, le metse le metsana ya yona, go ba go yo fihla nokaneng ya mollwaneng wa Egepeta le lebopong la Lewatle la Mediteraniene.
48Kua nageng ya dithaba metse e be e le Shamire, Jatire, Soko, 49Dana, Kiriate-Sana, goba Debire, 50Anabe, Eshtemo, Anime, 51Goshene, Holone le Gilo, e le metse ye lesome le motšo o tee, gotee le metsana ya yona.
52Ye mengwe metse e be e le Arabe, Duma, Eshane, 53Janime, Bethe-Tapuage, Afeka, 54Humta, Hebrone le Tsiore, e le metse ye senyane, gotee le metsana ya yona.
55Ye mengwe metse e be e le Maone, Karmele, Sife, Juta, 56Jesriele, Jokodeamo, Sanoage, 57Kaine, Gibea le Timna, e le metse ye lesome, gotee le metsana ya yona.
58Ye mengwe metse e be e le Halhule, Bethe-Tsure, Gedoro, 59Maarate, Bethe-Anote le Eltekone, e le metse ye e selelago, gotee le metsana ya yona.
60Ye mengwe metse e be e le Kiriate-Baale, goba Kiriate-Jearime, le Raba, e le metse ye mebedi, gotee le metsana ya yona.
61Kua lešokeng metse e be e le Bethe-Araba, Midine, Sekaka, 62Nibshane, Motse wa Letswai, le Engedi, e le metse ye e selelago, gotee le metsana ya yona.
63
2 Sam. 5:6
1 Dikr. 11:4
Fela batho ba Juda ba ile ba se ke ba kgona go leleka Bajebuse, bao ba bego ba dula Jerusalema. Bajebuse ba sa dula fao le batho ba Juda.


text:
Trumpetfish
Hlapi ya trompeta
Leina la lapa la tlwaelo
Hlapi ya trompeta
Liena le lengwe la yona
Molomo wa fulutu
Leina la tša thutamahlale
Aulostomidae
Bogolo
Go fihla metara 1, palogare ya disentimera tše 55.
Boitšhupo
Ke ye telele, ya go lelefatšwa, ya mmele wa go pitlelwa ga nnyane. E telele, ya sefena sa segwere ka maledu a ma kopana go fihla mafelelong. Molomo o mo nnyane ka pele ga sefena. Lephegwana la hlapi la mosela le sediko sa le maphegwana a ma nnyane a lethekeng. Lephegwana la hlapi la ka morago le la maragong a kgauswi le mosela. Ka mmala wo serolane eupša e ka fetoga go ya go botsothwa le methapo ge e tsoma.
Tshedimošo ya Kakaretšo
Lapa la Aulostomidae le bopša ke 1 ya leloko le 3 ya mehuta ya diphedi. Ka dinako tše dingwe e ka gakantšhwa le Hlapi ya khonete, yeo e ka bago ye nnyane le bosilibera. E bonwa e tsoma ka mekekemong ka boemong bja hlogo ya go išwa tlase. Ka dinako tše dingwe e šomiša baruthi bjalo ka ya go gakanya go swara sebolawa. Di mama sebolawa go se gogela ka gare ka go bula melomo ya tšona ka pela kudu. Di ntšhetša mae ka ntle lewatleng la go bulega.
Phepo
Di ja dihlapi tše dihlopheng tše nnyane tša mekekemo.
Phatlalatšo
E direga dithempheretšheng ka moka le mawatleng a borutho a lefase.


text:
Dilo tše di ka Bakago Bofokodi Dikolobeng
©National Pork Board and the Pork Checkoff, Des Moines, IA, USA
Mokgatlo wa Batšweletši ba Nama ya Kolobe ka Aforika Borwa (SAPPO) ka Pigs for Profit pukaneng ya tšweletšo ya ona, o šupa dilo tše di latelago bjalo ka dilo tše di bakago bofokodi le morepho ka dikolobeng.
Marapo a Robegilego
©National Pork Board and the Pork Checkoff, Des Moines, IA, USA
Dikolobe di ka robega marapo nakong efe goba efe, ka lebaka la kgobalo goba mathata a marapo. Kolobe yeo e robegilego lerapo, e ka ba e sa oketše boima mo sethong se se robeilego, setho se ka rwelwa go tšwa fase, kolobe e ba e sa kgone go emelela, setho se ka ba se senyegile goba se rorogile goba se dira modumo wa go šila ge se sepetšwa.
Marapo a robegilego le dikgobalo di ka efogwa ka tshwaro ye botse, mabato a a sa thelelego, a go lekana, la go oma, le go se tlatše diphoofolo kudu. SAPPO e akanya gore dikolobe tše di nago le marapo a robegilego di bolawa ka pela ka moo go kgonegago go thibela go senyega maphelong a diphoofolo le go fokotša tlaišego ya diphoofolo.
Dikgobalo tša Mokokotlo le Dikaku
Dikgobalo tša mokokotlo goba dikaku di ka ba ka lebaka la dikgobalo tše di hlotšego ke ka go bethwa ka maatla ka morago ga mokokotlo, ge phoofolo e thelela le go sopa goba poo ya kolobe yeo e sego ya fagolwa e le go boima go kolobe ya tshadi. Diphetetšo ka lebaka la go loma mosela go fa mohlala, go ka feletša ka dikaku mokokotlong. Maemo a a tla feletša ka kolobe gabotse e šetšego ka maemo a go dula bjalo ka mpja e goga maoto a yona a ka morago go sepela goba go tšwela pele ka maeomo a go robala.
Bjalo ka marapo a robegilego, e ka thibelwa ka tsela ya go swara botse, go ba le mabato a go sa thelele, a go oma le go sa tlatše diphoofolo kudu. Tlhokomelo e swanetše go tšewa go sa šomiše dipoo tša dikolobe tša go se fagolwe tše kgolo kudu mo ditshading tša dikolobe le go thibela go loma mosela, seo ka tlwaelo se gopolelwago go tlaleng kudu, sebaka sa go se lekane sa go fepa le malwetši a maemo a godimo a malwetši. Dikolobe tša ditshadi tšeo di gobetšego, di ka fola ka go ikhutša, eupša dikgobalo tše šoro tša mokokotlo le dikaku go ka diragala gore di sa sepelelane le kalafo.
Mathata a Marapo
©National Pork Board and the Pork Checkoff, Des Moines, IA, USA
Marapo ao a bago boleta goba go robega bonolo a hlolwa ke boleng bja go fokola bja furu ye e sa fego dikolobe kabo ye e lekanego ya kalasiamo goba fosforo. Dika tša phepo ye fase di ka ba di šetše di bonwa ka pela leboong la tšweletšo bjalo ka kgolo ya lerapo ye e sa tlwaelegago ka mo dikolobeng tše nnyane goba dikolobe tše golago.
Moo ditlhaelelo tše di diragalgo gape goba tšeo di bonwago ka moragonyana ka kgato ya go ka feletša ka go fokola ga marapo ao a ka feletšago mo polaong ya dikolobe. Dikolobe tše di amegago di ka ba di hlotša, go hlaka go tšwa marapong a a robegilego goba go palelwa ke go emelela.
Go efoga bothata bjo, balemirui ba swanetše go fa dikolobe tša bona phepo ya lekanywa go sepela ka leboo ka moka la tšweletšo. Balemirui ba swanetše go lemoga seabe sa bothata bja meetse a mantšhi go feta goba ga metswako ye mentšhi ya ayone goba dimetale tše boima ka meetseng bjalo ka se se ka thibelago nyaka ya go mona diminerale, yeo e ka feletšago ka tšwelelo ya diso tša maoto.
Mothopo o okeditšwego wa kalasiamo goba fosforo o ka fiwa dikolobe tšeo di tlaišegago ka lebaka la phepo ye e fokolago, eupša dikolobe tšeo di sa kgonego go sepela goba di lego ka bohloko bjo bo molaleng di swanetše go bolawa.
Bolwetši bja Marapo
Bolwetši bja marapo bo ka bakwa ke maemo a phetelelo, dikolobe ka go nona kudu le dikolobe tšeo di golago ka lebelo le le fetišago. Dikolobe tšeo di amegilego di ka ba di hlotša, go se nyake go emelela goba go ba le setho se se tee goba go feta tšeo di rurugilego tšeo gape di gore le go borutho ka go kgoma.
Dikeletšo mabapi le go thibela bolwetši bja marapo, go akaretša go dira maphelo a botse, go bolaya ditwatši gadipane mogodu wa bafsa bja dikolobje ka morago ga matswalo le go laola go ja dijo le diphoofolo tša tswadišo tša go ema thwii. Pigs for Profit e eletša balemirui go boledišana le dingaka tša bona tša diphoofolo ka kalafo, ka ge bolwetši bja marapo e ka fetola botse ka dibolaya twatšings. Tshenyo ya diikopanyo, le ge go le bjalo, e ka ba ye šoro le gore mokgwa wo mokaone wa go rarolla bothata bjo e ka ba go bolaya kolobe.
Mpholo
©National Pork Board and the Pork Checkoff, Des Moines, IA, USA
Letswai le le feteletšego, dibjalo tše di itšegos, diminerale, dibolayasenyi le dibolayangwang di ka hlola karogano yeo ka nako ye nngwe a k aba e felegeditšwe ke letšhologo le go hlatša. Balemirui ba swanetše go thibela se ka go thibela diphoofolo mo dilong tše tše mpholo, go fokotša go ja letswai le go se di fe swili.
Lebato
Kaedi ya MSD ya Diphoofolo ka Ka botlalo bja bofoki ya yona e hlaola mohuta wa lebato bjalo ka taetši ye kgolo ya bofokodi, ka mehuta ka moka ya mabato ya go ba le “ya go amanatšha bofokodi le ona”. Ditšhila le phulo, go fa mohlala, e ka ba ye e omilego kudu goba e kolobile go fetiša, go iša mathateng a maoto le diphetišo, mola malao e ka ba go mothopo wa pakteria yeo e hlolago go fetela ga bolwetši bja marapo, go swana le Erysipelothrix rhusiopathia.
Maemo a lebato le ona a ka huetša bofokodi ge le le la go thelela, le kolobile goba le na le melete, dikgoba le magomoa a bogale ao a ka hlolago dikgobalo.
Translated by Lawrence Ndou


text:
Diphoofolo di ile tša thaba kudu ge di ekwa go re di tlilo fiwa maoto. Phoofolo ye nngwe le ye nngwe e be e rata go ba le maoto gore e kgone go sepela le go kitima. Di ile tša opela, di pokapoketša mesela le go phuphusela ka mafofa a tšona. 5
Direto Tsa Sepedi Pdf 17 direto sepedi, direto tsa sepedi, mehuta ya direto tša sepedi, direto tsa sepedi pdf, grade 12 sepedi direto, direto tsa sepedi grade 12, direto tsa sepedi pdf download, d...Matthew Wilson on Maina-a-ditaola titigarb. Gape o hlalosa gore ditaola tse di kgabisitswe ka lehlakoreng le tee. ... Mönnig o tsweleditse le maina a ditaola, dihlare (mesunkwane) tsa go alafa malwetsi le .... by MC Ramajela · Cited by 3 — such varieties are Mawa a ditaola and Malopo.
Direto Tša Sepedi Sebelebelekc. Bala O Tsebe Pukwana Ya Direto Tsa Sepedi Book 1968. English To Northern Sotho Sepedi Translation Services. SETATAMENTE SA PHOLISI YA SETŠHABA YA LENANEOTHUTO LE KELO. TSHEKA TSHEKO DIKANEGELOKOPANA KA S N NKADIMENG UPSpace. Sepedi Bopedi Mopedi Sepedi Bopedi Mopedi. DITOKELO TŠA RENA Ucando Za Com 9090. Puku ... Videos Download. TA BO MALOME VA VO VI HO HO HO KING JESUS LERATO LA NTHO. SEBOPEGO SA DIRETOTUMIŠO TŠA BOGOLOGOLO TŠA DITAOLA TŠA SEPEDI. Ditaola Traditional Dance Troupe MP3 Download. Matsieng Tshwana Tvclip Biz. A Dilo Tsa Tlholego Di Ka Re Thusa Go Itse Bokamoso Jwa Rona. Free Download Here Pdfsdocuments2 Com. Videos Download. TA BO MALOME VA VO VI HO HO HO KING JESUS LERATO LA NTHO. SEBOPEGO SA DIRETOTUMIŠO TŠA BOGOLOGOLO TŠA DITAOLA TŠA SEPEDI. Ditaola Traditional Dance Troupe MP3 Download. Matsieng Tshwana Tvclip Biz. A Dilo Tsa Tlholego Di Ka Re Thusa Go Itse Bokamoso Jwa Rona. Free Download Here Pdfsdocuments2 Com.


text:
Sereto sa Baroka ba ga Debeila
Ke Manare a magolo a mmaphaka Lehumo la Nape malekanakgopo ya Tlou.
Re Baroka gare etobe re tšwa Moenong,
Re boa Lekokoto la mmanko a kgomo kua Hlabile ga Mmahlaredimakata barego hlare di mela ka go gana Baroka
Reboa Mmamabolo’a kolob’abjatladi kua thaba bošega.
Re bana ba Mmafefer’a leselo barego fefera ontšhiele bana baka ba letše le tlala maleng.
Lepeletša maoto Mokgalaka tena.
Rena gagešu gare namele rea fologa oa šalang kagodimo o nee Letswalo napile ke Letswalo.
Re boa Tseletsele ga Mmarahunyane,
Kgopo ere go tsena fao timele.
Lebolane Jan Debeila


text:
Sita o be a dula ka ntlong ye nnyane ya sekwere, mmileng o mosese ka thoko ga mmoto. Ba lapa la gabo ba be ba šoma kudu. Mmagwe o be a direla basadi disari tše dibotse gomme tatagwe a direla banna disutu tše dibotse.
Ka lebaka la gore mmagwe le tatagwe ba be ba šoma botse kudu, batho ba bantši ba ba kgopetše gore ba ba direle diaparo. Ba be ba dula ba na le mošomo o montši, ka fao Sita le sesi wa gagwe ba be ba thuša batswadi ba bona go roka. Basetsana ba babedi ba dutše ka phapošiborobalelong ya bona ba šoma mmogo. Efela ka nako ye nngwe sekgoba se be se eba se sennyane sa go lekana bona bobedi LE go roka gomme ba thome go ngangišana.
Ka letšatši le lengwe Sita o ile a tlelwa ke kgopolo. E be e le mathapama a selemo gomme a nagana go yo roka ka marulelong a papetla a ntlo ya bona ye nnyane ya sekwere. Ge a be a le kua marulelong o be a bona toropo kua tlase gomme kua kgakala a bona mmoto. Efela sebakeng sa go ba le dintlo tše dintši mmotong ola, mo godimo go be go agilwe ntlo e tee fela.
Ge letšatši le dikela gomme Sita a feditše mošomo wa gagwe, leihlo la gagwe le ile la tanywa ke seetša sa gauta. E be e le ntlo ya godimo ga mmoto, gomme e le botse. Mafasetere a yona a be a phadima bjalo ka gauta.
“Ijoo,” a realo Sita. “O kare nkabe ke dula ka ntlong ya go swana le yela. Ntlo yela e swanetše go ba e na le diphapoši tše dikgolo le sekgoba se segolo. E swanetše go ba e phala ya rena kgole.” Gomme bošegong bjoo Sita a lora ka ntlo ya mafasetere a gauta.
Mesong ya go latela, Sita le sesi wa gagwe ba jele dijo tša go fihlola mo tafoleng ka moraleng o monnyane. “Lena basetsana le šomile ka bobedi ga lena,” a realo mmago bona, “re naganne gore ka bobedi bja lena le be le maikhutšo lehono. Sepelang gomme le dire se le se nyakago!”
“Ee,” a realo tatago bona. “Ipshineng ka letšatši la lena, gomme le le diriše gabotse.”
Sesi wa Sita o ile a goeletša ka lethabo. “Go na le dilo tše dintši tšeo ke nyakago go di dira! Ga ke tsebe gore ke thome ka eng!” gomme a tšwa ka moraleng ka lebelo.
Sita o ile a myemyela. O be a tseba se a nyakago go se dira. O be a eya go nyaka ntlo ya lefasetere la gauta.
O rile ge a sepela tseleng, a akanya ka fao e tlo bogegago ka gona ge a le kgauswi. Ga se a ka a bona gauta. O sepetše sebaka se setelele pele a fihla ntlhoreng ya mmoto. O makaditšwe ke go bona ntlo yeo e sa fete ya gabo kudu … gomme o be a sa bone mafasetere a gauta.
“Mogongwe ke swanetše go ya ka kua pele,” a nagana. O fihlille lebating la ka pele, efela go be go se na gauta le gatee.
Gona fao mošemanyana a bula lebati. Sita a botša mošemanyana gore o bone ntlo ya go ba le mafasetere a gauta a le marulelong a ntlo ya gabo. A mmotšiša gore o tseba fao ntlo yeo e lego gona na.
“Ee, ke a tseba!” a realo ka lethabo. “O tlile lefelong la go fošagala. Ntatele!” O ile a mo iša mohlareng wa gagwe wa mmamoratwa. “O tla e bona ge o le kua godimo.” A šupa lekala la godimodimo. Ba ile ba namela ntlhoreng ya mohlare mmogo.
“O a e bona?” a botšiša.
Sita o be lebelela ntlo ya mošemane yoo ka tiišetšo. “Aowa,” a realo ka manyami.
Mošemane o ile a sega. “Nkane o lebeletše ntlo ya gešo? Lebelela kua …” gomme a šupa mmoto wa kua kgakala. Ke mmoto woo Sita a dulago go ona. O be a bona dintlo tšohle tše dinnyane tša sekwere ka thoko ga mmoto gomme a bona le ya gabo. Seetša sa letšatši leo le sobelago se be se dira gore mafesetere a phadime bjalo ka gauta ya go kganya ye botse.
“Ke a e bona!” a sega.
“E bonala bjalo ka lefelo la go kgethega,” a realo mošemane.
“Go bjalo,” a myemyela gomme ba fologa mohlare bobedi.
Swahlane e be e swara ge Sita a eya gae. O be a ekwa mantšu a lethabo a mmagwe, tatagwe le sesi wa gagwe ka ntlong. O thabetše go fihla gae.
“O bile le letšatši le lebotse?” gwa botšiša tatagwe.
Sita a myemyela. “Ee!” a realo. “Gomme ke bone gore re na le ntlo ye botse, gomme ka nako ye nngwe e na le mafasetere a gauta.”
Gomme ka moka ba dula tafoleng ya ka moraleng, Sita a ba anegela ka ga letšatši la gagwe le gore o thabile bjang ge ba dula ka ntlong ya bona ye nnyane ya sekwere, ka thoko ga mmoto.
E ba le boitlhamelo!
Anegela bana ba gago kanegelo ka ga nako ye o be o ikwa o na le dihlong gomme morago o ba hlohloletše go anega kanego ya ge ba be ba jewa ke dihlong.


text:
Nomoro
Dinomoro di šomišwa dipalong go bala le tekologano. Sešupo seo se emelago dinomoro se bitšwa lebadi.
Mehuta ya dinomoro[lokiša | edit source]
Dinomoro tša go tlwaelega[lokiša | edit source]
Dinomoro tšeo di šomišwago kudu ke dinomoro tša go tlwaelega elego tee, pedi, tharo bjalobjalo.
Go letlase la Lesome, leo le šomišwago ke bontšhi bja batho, taetšo ya dinomoro e ngwalwa ka meno/palotee/ditšiti ya e lesome elego 0,1,2,3,4,5,6,7,8 le 9.
Dipalotlalo[lokiša | edit source]
Ge dinomoro tše nekethifi di kopanywa le nnoto le dinomoro tša go tlwaelega, di bitšwa dipalotlalo


text:
Butterflyfish
Hlapi ya Seriribele
Leina La Lelapa La Tlwaelo
Hlapi ya seriribele
Leina Le Lengwe La Yona
Ga le gona
Leina La Tša Thutamahlale
Chaetodontidae
Bogolo
Go fihla disentimetara tše 25
Boitšhupo
Ye bolee, yeo e pitleletšwego. Lephegwana la hlapi la go tšwelela la fase. Lephegwana le hlapi goba le kopana (e fokoditšwe). Sefena ka mathokong ke se kobegetšeng bogareng gomme e na le meno a go okeletšwa a ma nnyane a go swana le poraše. Mmala wa go hlaba. Tše dingwe ka methaladi le methapo. Bontšhi le lebala la go kobega le leso go feta mahlong.
Tshedimošo Ya Kakaretšo
Lapa la Chaetodontidae le na le 10 ya tša kakaretšo le 114 ya dihlopha tša diphedi. Ke mohuta wa go tlwaelega kudu le go hlagelela ka bontšhi bja mekekema ya maswikeng a go tiya. E fepa mosegare. E sepela maeto a matelele go tšwa go dileteng tša ka gae e nyaka dijo. Gantšhi e tšea mmala wa bošego wa go wa. Tše dingwe ba bopa dihlopha tše kgolo tša go rutha ka moka, eupša gantšhi di ka dipara. Di ntšhetša mae ka ntle lewatleng la go bulega.
Phepo
Di ja tša dipolypi tša masikweng a go tiya, diphoofolo tša go hloka mokokotlo tše nnyane, mae a dihlapi le dimelameetseng. Tše dingwe ke ditsebi goba di ja plankton fela. Tše dingwe tša baswa di šoma bjalo ka ‘dihlwekiši‘ tša dihlapi tše dingwe, di topa tša diphelakadingwe.
Phatlalatšo
Di hwetšala ka dithempheretšheng ka moka le mawatleng a borutho a lefase.
Mehuta Ye E Tlwaelegilego
Hlapi ya seriribele ya gauta
Chaetodon semilarvatus
Rakun ya hlapi ya seriribele
Chaetodon fasciatus
Monna wa mohlahli
Heniochus acuminatus


text:
Turtles
Dikhudu tša Lewatleng
Leina la lapa la tlwaelo
Dikhudu tša lewatleng
Tše dingwe ka lapeng
Khudu ye tala, Khudu ya molomo wa ntšhu, Khudu ya hlogo ye kgoparara, Khudu ya mokokotlo wa mokgopa, Khudu ya ritlili ya olifi.
Leina la tša thutamahlale
Chelonioidea
Boitšhupo
Khudu ye tala: Mmele o na dipoleite tše nne ka mathokong tše ikemego ka tatelano ka thokong ya bogareng. Dipoleiti ga di fetelela ka pele. Sefena sa boripana, molomo ga se wa go swana le uku. Mokgwatatelano wa mahlasedi a letšatši kgapetleng. Go fihlela dimetara tše 1,5.
Khudu ya molomo wa ntšhu: Dipara tše pedi tša dikgapetla magareng ga mahlo. Molomo wo mo teletšana, wa go ukiwa. Kharapeisi e sebopego sa saga magomong. Mokgwatatelano wa go flekiwa kgapetleng ya godimo. Go fihlela metara ye1.
Khudu ya mokokotlo wa mokgopa: Khudu ya mokokotlo wa mokgopa ke segagbi sa bone se kgolo kudu gomme di kotsing kudu. Ga di na diskute tša marapo (dipoleiti) go khupetša kharapeisi. Bona dikgapetla tša tšona di dikgolo, tša boleta (ga go na dipoleiti) di na le letlalo le boso leo le khupetšago kgapetla. Mepopotlo ye šupa ye me teletšana ka sefahlegong sa bokagodimong. Ga go na lenala letsogong. Matsogo a ma telele kudu, a go lelefatšwa. Go fihlela dimetara tše 2,5.
Khudu ya hlogo ye kgoparara: Hlogo ye kgoparara ya go hlagelela kudu. Kgapetla e na le dipara tše hlano tša go tšhireletša ka mothalong wa ka bogare. Kgapetla ke ye bokhubedu-botsothwa ka mmala. Dipara tše pedi tša manala matsogo. Go fihlela dimetara tše 1, 2.
Tshedimošo ya Kakaretšo
Lapa la botse la Chelonioidea le bopša ke 5 ya malapa yeo tše 3 di feditšwego. Dikhudu ka moka di hema moya. Ke baruthi ba maatla. Di ikhutša le go robala meetseng a ka fase diiri tše mmalwa. E na le kgeleswa ya letswai hlogong ye e tšewago ka go ganetša letswai le le ntšhi la go lewa le dijo. Sebaka sa bophelo ke mengwaga ye 80. Di gwela ka lewatleng, eupša di beela mae nageng.
Go fihla 200 mae a beelwa ka petšhe ye tee. 1-8 tša dipetšhe di beelwago nakong ya sehla se se rilego. Bong bja tše phaphašang bo laolwa ke thempheretšha ya sehlaba ka sehlageng. Tša go phaphaša di hwetša tsela ya tšona go boela lewatleng. 0.2 fela ke yona yeo e phelago go fihlela di gola ka botlalo.
Phepo
Di ja ka meetseng go fihlela dimetara tše 50. Ke baji ba nama le dibjalo le go ja tša go dipontšhe tša go fapafapana, dicnidarian, dikhrustašiene, dimoluskse, melameetseng, dibjalo le hlapi. Hlapi ya jeli (cnidarians) di mamoratwa wa dikhudu tša lewatleng. Mekotlana ya polasetiki gantšhi e phošwa bjalo ka dihlapi tša jeli gomme tša lewa ke dikhudu, tšeo gantšhi e di bolayago.
Phatlalatšo
E direga mawatleng ka moka a lefase, ntle le lewatleng la Akthiki.
Mehuta ye e tlwaelegilego
Khudu ya mokokotlo wa mokgopa (Dermochelys coriacea)
Khudu yahlogo ye kgolo (Caretta caretta)


text:
Garden Eels
Mmamoge wa Serapana
Leina la lapa la tlwaelo
Mmamoge wa Serapana
Tše dingwe ka lapeng
Tša go pipwa ka lebala le botsothwa, Ya go ba le dipatšo, ye e tlwalegilego, Lewatleng le khubedu, Ditheilara, Pitsi.
Leina la tša thutamahlale
Heterocongridae
Bogolo
Go fihla disentimetara tše 70.
Boitšhupo
Mmele wa sebopego sa noga. Lephego la hlapi la ka fase ke le tšwelago pele le mosela wo fokotšwego le lephegwana la hlapi le maragong. Mašobana a leswafo hlapi a ma nnyane. Dipounama tše kgolo. Mebala e fapana go tšwa go seetša le dipatša go ya go gofifala. Tše dingwe di na le mmala wa namune le bošweu ka mmala.
Tshedimošo ya Kakaretšo
Lapa la Heterocongridae le na le 2 ya tša kakaretšo le 33 ya diphedi. Di hwetšwa ka dihlopha tše kgolo ka sehlabeng se boleta sa tlasenyana ga bopipo bja selo. Bogodimo bja mmele ya tšona maemong a godimo a hlagelela go tšwa dibjalong tše sehlabeng, ke ka lebaka leo e filwego leina le. E dihlong kudu. Mmamogwe o mongwe le o mongwe o dula ka moleteng wa ona. Mohlaba wa molete maboto a swerwe ka sekgomaretši ka meetsana a go tšwa kgelesweng ye e mo moseleng. Tswala ka go ntšhetše mae ka ntle, mae a beilwego ka tikologong ya ka meetseng.
Phepo
Di ja plankton.
Phatlalatšo
E direga dithempheretšheng ka moka le mawatleng a borutho a lefase.
Mehuta ye e tlwaelegilego
Mmamogwe wa serapana wo moso - Heteroconger perissodon
Mmamogwe wa serapana wo o botse - Gorgasia preclara
Mmamogwe wa serapana wa dipatso tše tšhweu - Gorgasia maculatus


text:
271Le ke lenaneo la dihlogo tša malapa le balaodi ba bahlabani ba sekete le ba lekgolo le bahlankedi ba bona ba ba bego ba laola mediro ya mmušo. Kgwedi ye nngwe le ye nngwe ya ngwaga sehlopha se sengwe sa banna ba dikete tše masome a mabedi a metšo ye mene se be se tsena modirong se laolwa ke molaodi wa kgwedi yeo.
2-15Ba ba latelago e be e le balaodi ka go šielana ka dikgwedi:
Kgwedi ya mathomo: Jashobamo, morwa wa Sabdiele, yena e be e le wa kgorwana ya Peretse, gomme e le molaodi wa balaodi ba kgwedi yeo
Kgwedi ya bobedi: Dodai, setlogolo sa Ahoage, letsogo la gagwe e be e le Miklote27:2-15 Mohlomongwe go swanetše go balwa “letsogo ... Miklote” Seheberu ga se kwagale gabotse.
Kgwedi ya boraro: Benaya, morwa wa moetapele wa baprista, Joyada. Benaya e be e le mogale wa “Ba Masome a Mararo”, e bile e le moetapele wa bona. Morwa wa gagwe, Amisabade, le yena o ile a mo latela ya ba molaodi wa sehlopha seo
Kgwedi ya bone: Asahele, morwarragoJoaba. Sebadia, morwagwe, o ile a mo latela
Kgwedi ya bohlano: Shamhute, setlogolo sa Jitsara
Kgwedi ya boselela: Ira wa Tekoa, morwa wa Ikeshe
Kgwedi ya bošupa: Heletse, Moefraime wa Pelone
Kgwedi ya seswai: Sibekai wa Husha, e be e le wa kgorwana ya Serage
Kgwedi ya senyane: Abiesere wa Anathote, nageng ya kgoro ya Benjamene
Kgwedi ya lesome: Maharai wa Netofa, e be e le wa kgorwana ya Serage
Kgwedi ya lesome le e tee: Benaya wa Piratone, nageng ya kgoro ya Efraime
Kgwedi ya lesome le tše pedi: Heldai wa Netofa, yena e be e le setlogolo sa Otniele
16-22Le ke lenaneo la baokamedi ba dikgoro tša Israele
23
22:17
26:4
Kgoši Dafida o ile a se ke a bala batho ba ba bego ba se ba fihlela mengwaga ye masome a mabedi le motšo o tee, ka lebaka la gore Morena o be a itše o tla atiša setšhaba sa Israele bjalo ka dinaledi legodimong. 24
1 Dikr. 21:1-14
Joaba, yo mmagwe e bego e le Tseruya, o ile a thoma go bala setšhaba, eupša a se ke a fetša, ka gobane Modimo o ile a galefela Baisraele ka ge Dafida a be a laetše gore ba balwe, ka gona gwa se ke gwa ngwalwa ka pukung ya ditaba tša mmušo wa Kgoši Dafida gore ke ba bakae.
25-31Asmabethe, morwa wa Adiele, o be a hlokometše mahumo a kgoši ao a bego a le mošate;
Jonathane, morwa wa Usia, o be a hlokometše mahumo a kgoši ao a bego a le metseng le metsaneng le dibong;
Esri, morwa wa Kelube, o be a hlokometše ba ba šomago mašemong;
Shimi wa Rama o be a hlokometše dirapa tša merara;
Sabdi wa Shefamo o be a hlokometše diterebe tša go dira beine;
Baale-Hanane wa Gedere o be a hlokometše mehlware le mego nagengtlase;
Joase o be a hlokometše makhura a mohlware a a bolokilwego;
Shitrai wa Sharone o be a hlokometše dikgomo tša molaleng wa Sharone;
Shafate, morwa wa Adlai, o be a hlokometše dikgomo tša melaleng ye mengwe;
Obile, Moishmaele, o be a hlokometše dikamela;
Jegdeya wa Meronote o be a hlokometše dipokolo;
Jasise, Mohagare, o be a hlokometše dihuswane.
32Rangwane wa Dafida, Jonathane, e be e le moeletši yo bohlale wa go rutega. Yena le Jehiele, morwa wa Hakmone, ba be ba hlokometše go ruta barwa ba kgoši. 33Ahitofele e be e le moeletši wa kgoši, gomme Hushai, Moaraki, e le mogwera yo mogolo wa kgoši. 34Ka morago ga lehu la Ahitofele, Abiatare le Joyada, morwa wa Benaya, e ile ya ba baeletši ba kgoši. Joaba e be e le molaodi wa madira.


text:
Go tsebišwa moopediši gore ke pesalome ya Dafida ka morago ga ge moprofeta Nathane a seno bolela le yena, ka ge a be a robetše le Batseba.
511
Ntšhokelwe hle, Modimo,
ka ge o nthata ka leratorato.
Phumola dibe tša ka ka kgaugelo ya gago ye kgolo.
2Ntlhatswe bokgopo bja ka,
o ntire yo a hlatswitšwego sebe.
3Diphošo tša ka ke a di tseba,
le sebe sa ka ke dula ke se gopola.
4
Ke phošeditše wena, wena fela,
mme ke dirile se o bonago e le se sebe.
Ka gona go a swanela ge o nkahlola.
Go lebane ge o mpona molato.
5Ke tswetšwe ke le yo kgopo,
ke imilwe ke le modiradibe.
6Ka ge therešo e le se se go kgahlago pelong ya motho,
nthute ka pelong ka mo ke swanetšego go phela.
7Ntlhwekiše sebe ka hisopo,51:7 “hisopo” Ke semela sa ntšhuthana se se bego se šomišwa ke Baisraele go hlwekiša batho. Lebelela Num. 19:6.
ke mo ke tlago hlweka.
Ntlhapiše ke tage go feta leswela.
8Nke o nkweše mekgolokwane ke boele ke thabe,
mme le ge o nthobagantše marapo ke tla buša ka thaba.
9Budulala o se hlwe o bona dibe tša ka,
mme o phumole bokgopo bja ka bjohle.
10Modimo, hle,
mpopele pelo ye e hlwekilego,
mme o ntsenye moya wo mofsa wa potego.
11Se nthake pele ga gago;
se nkamoge moya wa gago wa bomodimo.
12Buša o mphe lethabo la motho yo o mo phološitšego,
mme o dire gore ke rate go go theeletša,
13ke gona ke tlago ruta batshelamolao ditaelo tša gago,
mme badiradibe bao ba sokologela go wena.
14Ntokolle molatong wa polao, Modimo,
wena Modimo, Mophološi wa ka,
gore ke opelele go loka ga gago.
15Mong wa ka,
nthuše gore ke bolele ke lokologile,
ke mo ke tlago go tumiša.
16Wena ga o nyake dihlabelo;
ge o be o di nyaka,
nkabe ke go direla tšona;
ga o kgahlwe le ke dihlabelo tša go tšhungwa ka moka.
17Modimo,
sa ka sehlabelo ke boitsholo bja nnete;
motho yo a ikokobetšago mme a itsholelago dibe tša gagwe ga o mo lahle.
18Eba yo botho go Sione ka lešoko la gago;
tsošološa merako ya Jerusalema.
19Ke gona o tla kgahlwago ke dihlabelo tše di laetšwego tša go tšhungwa ka moka,
le dipoo tša hlabja aletareng ya gago.


text:
Agee Bahlaloga!
O hlagogile mohlaloga morwa’ sebodu sa Matome
Morwa’ tshilo e sila botle, e sila ka Mokgadi a bo lehaiwa mmele, ga sile e a haila.
Ke kwele ba re Manamela
Ka hloma a namela thaba
Anthe ke morwa’ sebodu sa matome
Morwa wa bo mokgoba a kgoboketsa bahlaloga
Ba boye ka thokgolo sa Rakgolo
Ke Mosemane a’ Mokatse a Manamela wa Borasenoko
Ke Mosobjana o mohwibidu maila go sojwa
A sojwa o a itshobela
Ke Diabela nama
Marumo ba a ikabela
Ke Bakwena baila lehlaka, ba re sebete ga se jewe
Ke a na se se anwago ke kgoshi
Kgoshi e letse e bitsa dikakatla